Jew il-Liġi jew il-fidi

Ja Galatin bla moħħ, min saħħarkom bi kliemu?

Intom li Ġesù Kristu tpinġa msallab quddiem għajnejkom!

Dan biss irrid naf minn għandkom: l-Ispirtu rċevejtuh mill-opri tal-Liġi jew mis-smigħ tal-fidi?

Daqshekk intom boloh?

Bdejtu bl-ispirtu u issa sa tkomplu bil-ġisem?

Batejtu dan kollu għal xejn, jekk tassew għal xejn?

Meta Alla jagħtikom l-Ispirtu u juri s-setgħa tiegħu permezz tagħkom, dan isir bis-saħħa tal-opri tal-Liġi jew bis-smigħ tal-fidi?

Hekk, Abraham "emmen lil Alla, u dan kien magħdud lilu għall-ġustifikazzjoni."

Kunu afu mela, li dawk li jemmnu, dawk huma wlied Abraham.

U l-Iskrittura, li rat sa minn qabel li Alla kellu jiġġustifika l-Ġentili permezz tal-fidi, ħabbret minn qabel lil Abraham: 'Fik jitbierku l-ġnus kollha'.

Għalhekk dawk li jemmnu jitbierku ma' Abraham li kien jemmen.

Imma dawk kollha li jgħixu bl-opri tal-Liġi huma taħt is-saħta.

Għax hemm miktub: 'Misħut kull min ma joqgħodx għall-ħwejjeġ kollha li hemm imniżżla fil-ktieb tal-Liġi u ma jagħmilhomx'.

U li ħadd permezz tal-Liġi ma hu ġġustifikat quddiem Alla jidher ċar, ladarba 'il-ġust jgħix bil-fidi'; issa l-Liġi mhijiex ġejja mill-fidi, imma 'min jagħmel dawn il-ħwejjeġ jgħix bihom'.

Kristu fdiena mis-saħta tal-Liġi billi sar hu nnifsu saħta għalina, għax hemm miktub: 'Misħut min ikun imdendel mal-għuda', biex fi Kristu Ġesù l-barka ta' Abraham tilħaq il-ġnus kollha, u biex permezz tal-fidi aħna nilqgħu l-wegħda tal-Ispirtu.

Il-Liġi u l-wegħda

Sa nitkellem ta' bniedem, l-aħwa: testment, għad li jkun ta' bniedem, ħadd ma jista' jwaqqgħu jew iżid miegħu kemm-il darba jkun magħmul kif imiss.

Issa l-wegħdiet saru lil Abraham 'u lin-nisel' tiegħu.

L-Iskrittura ma tgħidx 'u lin-nislijiet' bħallikieku kienu ħafna, iżda bħallikieku wieħed: 'lin-nisel tiegħek', li hu Kristu.

Jien dan ngħid: Liġi, li ġiet erba' mija u tletin sena wara , ma tistax tħassar patt, magħmul kif imiss minn Alla, b'mod li ġġib fix-xejn il-wegħda.

Għax jekk il-wirt ġej bis-saħħa tal-Liġi, mela ma jkunx bis-saħħa tal-wegħda; iżda kien bis-saħħa tal-wegħda li Alla ta l-grazzja lil Abraham.

Għalfejn il-Liġi, mela?

Kienet żjieda li saret minħabba fid-dnub…? sakemm ma jkunx ġie n-nisel li għalih saret il-wegħda, li kienet imxandra mill-anġli permezz ta' medjatur.

Iżda l-medjatur mhuwiex ta' wieħed; imma Alla hu wieħed.

M'intomx ilsiera, imma wlied

Mela l-Liġi hi kontra l-wegħdiet ta' Alla?

Ma jkun qatt!

Għaliex kieku ngħatat liġi li tista' tagħti l-ħajja, allura tassew li l-ġustifikazzjoni kienet tkun bis-saħħa tal-Liġi.

Imma l-Iskrittura xeħtet kollox taħt id-dnub, ħalli l-wegħda, bis-saħħa tal-fidi f'Ġesù Kristu, tingħata lil dawk li jemmnu.

Qabel ma ġiet il-fidi, aħna konna miżmumin priġunieri taħt il-ħarsien tal-Liġi, sa ma tiġi l-fidi li kellha tkun irrivelata.

Il-Liġi, mela, kienet tmexxina qisna tfal lejn Kristu , biex inkunu ġġustifikati permezz tal-fidi.

Issa li l-fidi ġiet, ma neħtiġux aktar min imexxina.

Għax intom ulied Alla lkoll kemm intom, permezz tal-fidi fi Kristu Ġesù.

Intom, li intom mgħammda fi Kristu, ilbistu 'l Kristu.

Issa ma hemmx iżjed Lhudi u anqas Grieg, ma hemmx ilsir u anqas ħieles, ma hemmx raġel u anqas mara; għax intom ilkoll ħaġa waħda fi Kristu Ġesù.

Imma jekk intom ta' Kristu, intom ukoll nisel Abraham, werrieta skont il-wegħda.


Irrid ngħid li, sakemm idum iż-żmien li fih il-werriet ikun għadu tifel, dan ma jkunx aħjar minn ilsir, għad li hu sid il-ġid kollu; iżda jkun taħt il-ħarsien tat-tuturi u tal-amministraturi, sa ma jasal iż-żmien magħżul mill-missier .

Hekk ukoll aħna: meta konna tfal, konna lsiera taħt l-elementi tad-dinja .

Iżda meta waslet il-milja taż-żmien, Alla bagħat lil Ibnu, imwieled minn mara, imwieled taħt il-Liġi, biex jifdi lil dawk li kienu taħt il-Liġi, biex ikollna l-adozzjoni ta' wlied.

U għax intom ulied, Alla bagħat l-Ispirtu ta' Ibnu f'qalbna jgħajjat: Abba!

Missier!

U hekk m'intix iżjed ilsir, iżda iben; u jekk iben, werriet ukoll bil-grazzja ta' Alla.

Pawlu jiftaħ qalbu

Imma fl-imgħoddi lil Alla ma kontux tafuh u kontu taqdu lill-ħlejjaq li m'humiex allat.

Issa lil Alla tafuh, jew aħjar, Alla jafkom; mela, kif erġajtu lura lejn l-elementi bla saħħa u bla siwi, u tridu terġgħu taqduhom biex tħarsu l-jiem, ix-xhur, l-istaġuni u s-snin ?

Qiegħed nibża' li t-taħbit li tħabatt għalikom kien kollu ta' xejn.

Kunu bħali, nitlobkom, bħalma jien bħalkom, l-aħwa.

Ħadd minnkom ma naqasni f'xejn.

Intom tafu li meta xandartilkom l-Evanġelju għall-ewwel darba, kien minħabba li kont marid.

Għalkemm din il-marda f'ġismi kienet ta' prova għalikom, intom ma stmerrejtunix u anqas skartajtuni, iżda lqajtuni bħala anġlu ta' Alla, bħala Kristu Ġesù.

Fejn hu issa l-ferħ tagħkom?

Jien xhud għalikom, li kieku kien jista' jkun kontu taqilgħu għajnejkom u tagħtuhomli.

Sirt issa, mela, għadu tagħkom għax qiegħed ngħidilkom il-verità?

Huma jfittxukom, iżda mhux b'fehma tajba; iridu jifirdukom minni biex intom tfittxu lilhom.

Tajjeb li wieħed jitqanqal għall-ġid tal-oħrajn dejjem, u mhux biss meta nkun magħkom jien.

Uliedi, għal darba oħra qiegħed inħoss l-uġigħ tal-ħlas sakemm Kristu jissawwar fikom.

Bħalissa jien ridt kieku nkun għandkom u nbiddel leħni, għax inħossni inkwetat minħabba fikom.

Sarah u Ħagar

Għiduli, intom li tridu toqogħdu taħt il-Liġi!

Ma tisimgħux xi tgħid il-Liġi?

Hemm miktub li Abraham kellu żewġ ulied, wieħed mill-ilsira, u wieħed mill-ħielsa; imma dak li ġie mill-ilsira twieled bis-saħħa tal-ġisem, waqt li dak li ġie mill-ħielsa twieled bis-saħħa tal-wegħda.

Dan kollu ntqal b'tixbiha, għax dawn in-nisa jfissru żewġ pattijiet: wieħed ġej mill-muntanja Sinaj, li tiled għall-jasar: din hija Ħagar - għax Ħagar hija l-muntanja Sinaj li hi fl-Għarabja - u taqbel ma' Ġerusalemm tal-lum li għadha mjassra flimkien ma' wliedha.

Iżda Ġerusalemm ta' fuq, li hi ommna, hi ħielsa, għax hemm miktub:

"Ifraħ, mara bla wlied li ma tiledx,

erfa' leħnek u għajjat bil-ferħ, int li ma tbatix b'uġigħ il-ħlas;

għax ulied il-mara abbandunata huma aktar kotrana

minn dawk ta' dik li għandha 'l żewġha".

Issa intom, l-aħwa, intom ulied il-wegħda, bħal Iżakk.

Iżda bħalma f'dak iż-żmien, dak li twieled bis-saħħa tal-ġisem ippersegwita lil dak li twieled bis-saħħa tal-Ispirtu, hekk ukoll issa.

Iżda xi tgħid l-Iskrittura?

"Keċċi 'l barra 'l-ilsira u 'l binha, għax bin l-ilsira ma jaqsamx fil-wirt ma' bin il-ħielsa".

Għalhekk, l-aħwa, aħna m'aħniex ulied l-ilsira, imma wlied il-ħielsa.


Kristu ħelisna biex ngħixu ta' nies ħielsa.

Żommu sħiħ, u terġgħux tmiddu għonqkom għall-madmad tal-jasar.

Il-libertà tan-nisrani

Araw, jiena, Pawlu, qiegħed ngħidilkom: jekk toqogħdu għaċ-ċirkonċiżjoni, xejn ma jkun jiswielkom Kristu.

Jiena nistqarr għal darb'oħra quddiem kull min qagħad għaċ-ċirkonċiżjoni, li hu marbut għall-ħarsien tal-Liġi kollha.

Intom li tfittxu l-ġustifikazzjoni fil-Liġi intom maqtugħa minn Kristu; intom twarrabtu mill-grazzja.

Imma aħna t-tama tal-ġustifikazzjoni nistennewha bl-Ispirtu permezz tal-fidi.

Għaliex fi Kristu Ġesù, biċ-ċirkonċiżjoni jew mingħajrha, xejn ma jkun jiswa ħlief biss il-fidi li taħdem permezz tal-imħabba.

Kontu tiġru sewwa.

Min fixkilkom li ma toqogħdux għas-sewwa?

Din il-persważjoni mhijiex ġejja minn dak li sejħilkom.

Daqsxejn ta' ħmira ttalla' l-għaġna kollha.

Jien żgur minnkom fil-Mulej li ma taħsbux mod ieħor; min qiegħed iġarrabkom, hu min hu, għad irid jieħu l-ħaqq tiegħu.

Ngħid għalija, l-aħwa, jekk jien għadni nippriedka ċ-ċirkonċiżjoni, għaliex jien ippersegwitat?

Mela tħassar l-iskandlu tas-salib?

Ħalli jqattgħu ġisimhom dawk li jħawdukom.

Intom imma, l-aħwa, intom ġejtu msejħa għall-ħelsien; imma tinqdewx b'dan il-ħelsien għall-ġisem, iżda aqdu lil xulxin fl-imħabba.

Il-Liġi kollha tinġabar f'liġi waħda: 'Ħobb lil għajrek bħalek innifsek'.

Jekk intom tgiddmu u tieklu lil xulxin, oqogħdu attenti li ma tikkunsmawx lil xulxin!

Il-frott tal-Ispirtu u l-frott tal-ġisem

Jien ngħidilkom, imxu fl-Ispirtu u taqgħux għall-passjonijiet tal-ġisem.

Il-passjonijiet tal-ġisem huma kontra l-Ispirtu, u l-Ispirtu hu kontra l-ġisem; dawn it-tnejn huma kontra xulxin, biex ma jħallukomx tagħmlu dak li tixtiequ.

Jekk lilkom imexxikom l-Ispirtu, m'intomx taħt il-liġi.

L-għemejjel tal-ġisem huma magħrufa: żina, faħx, nuqqas ta' rażan, idolatrija, seħer, mibegħda, ġlied, għira, korla, ambizzjoni, firda, partiti, invidja, sokor, tbahrid, u ħwejjeġ bħal dawn.

Inwissikom, bħalma wissejtkom qabel, min jagħmel dawn il-ħwejjeġ ma jiritx is-saltna ta' Alla.

Il-frott tal-Ispirtu huma: l-imħabba, l-hena, is-sliem, is-sabar, il-ħniena, it-tjieba, il-fidi, il-ħlewwa, ir-rażan.

Kontra dawn ma hemmx liġi.

Dawk li huma ta' Kristu Ġesù sallbu l-ġisem bil-ġibdiet u l-passjonijiet tiegħu.

Jekk ngħixu bl-Ispirtu, ħalli nimxu bl-Ispirtu; ma nkunux minn dawk li jfittxu l-ftaħir fieragħ; ma nġarrbux lil xulxin; ma ngħirux għal xulxin.


Nerfgħu t-tagħbija ta' xulxin

L-aħwa, jekk xi ħadd jinqabad f'xi ħtija, intom li intom spiritwali, widdbuh bi spirtu ta' ħlewwa; oqgħod attent li ma tkunx imġarrab int ukoll.

Erfgħu t-tagħbija ta' xulxin, u hekk tkunu qegħdin tħarsu l-liġi ta' Kristu.

Jekk xi ħadd jaħseb li hu xi ħaġa meta ma hu xejn, ikun iqarraq bih innifsu.

Kull wieħed jgħarbel għemilu, imbagħad ikun jista' jiftaħar bih innifsu, u mhux b'ħaddieħor.

Kull wieħed għandu t-tagħbija tiegħu x'jerfa'.

Dak li qiegħed jitgħallem id-duttrina għandu jaqsam ġidu ma' min jgħallmu.

Titqarrqux; Alla ma jidħak bih ħadd.

Dak li bniedem jiżra', dak huwa jaħsad.

Min jiżra' f'ġismu jaħsad mill-ġisem it-taħsir; min jiżra' fl-ispirtu, jaħsad mill-ispirtu l-ħajja ta' dejjem.

Ma negħjew qatt nagħmlu l-ġid; għax jekk ma naqtgħux qalbna, naħsdu fi żmienu.

Mela, dment li għandna ż-żmien ħa nagħmlu l-ġid ma' kulħadd, l-iktar ma' qrabatna fil-fidi.

L-aħħar tislija u l-firma ta' Pawlu

Araw b'liema ittri kbar ktibtilkom b'idi stess.

Dawk li jridu jingħoġbu fil-ġisem, dawk huma li jridukom tieħdu ċ-ċirkonċiżjoni, u dan jagħmluh biss biex ma jkunux ippersegwitati minħabba s-salib ta' Kristu.

Lanqas huma, li għandhom iċ-ċirkonċiżjoni, ma jħarsu l-Liġi, iżda jridukom tieħdu ċ-ċirkonċiżjoni biex jiftaħru b'ġisimkom.

Ngħid għalija, ma jkun qatt li niftaħar jekk mhux bis-salib ta' Sidna Ġesù Kristu, li bih id-dinja hi msallba għalija u jien għad-dinja.

Għaliex, biċ-ċirkonċiżjoni jew mingħajrha, xejn ma hemm ta' siwi, ħlief il-ħolqien ġdid.

U dawk kollha li jimxu fuq din ir-regola, is-sliem u l-ħniena fuqhom, u wkoll fuq Iżrael ta' Alla.

Millum 'il quddiem ħadd ma għandu jħabbatni iżjed; jien inġib f'ġismi l-marki ta' Kristu .

Il-grazzja ta' Sidna Ġesù Kristu tkun magħkom, l-aħwa.

Ammen.


L-ITTRA LILL-EFESIN

Ħarsa ħafifa lejn l-ittra

Il-messaġġ prinċipali tal-ittra lill-Efesin hu li Ġesù miet fuq is-salib biex jagħtina l-ħelsien darba għal dejjem.

Hu qam mill-mewt u qiegħed fil-ġieħ tal-glorja tal-Missier, minn fejn jista' jmexxi lid-dinja u l-futur tagħha.

Hekk dak kollu li hu tal-art u dak kollu li hu tas-sema jsiru ħaġa waħda fi Kristu.

Din hi s-salvazzjoni.

Kristu ġabar flimkien lil-Lhud u lill-pagani billi waqqa' l-ħajt ta' mibegħda li kien jifridhom ( , ).

Hu għamilhom ħaġa waħda bħala t-tempju tal-Ispirtu Qaddis ( , ).

Hu proprju dan il-pjan etern ta' Alla għall-bnedmin.

Hemm biss Mulej wieħed, Spirtu wieħed u Alla wieħed, missier il-ġnus kollha.

Dan ifisser li l-insara għandhom iħallu lill-Ispirtu jżommhom magħqudin qalb waħda ħalli jistgħu jgħixu fil-paċi bejniethom.

Matul l-ittra, Pawlu jsemmi għal darba l-idea li l-insara huma ħaġa waħda fi Kristu.

Hemm fidi waħda u magħmudija waħda li bihom l-insara jsiru ġisem wieħed.

Il-kunċett tal-għaqda tal-poplu ta' Alla jsib espressjoni f'diversi xbihat, fosthom li l-knisja hi ġisem wieħed bir-ras tagħha li hu Kristu; il-bini li tiegħu Ġesù hu l-ġebla tax-xewka; il-mara li Kristu hu l-għarus tagħha.

Efesu kienet belt ċentrali fl-Imperu Ruman u ċ-ċentru tal-qima favur l-alla Artemi.

Pawlu jfakkar lill-Efesin li huma ġew imsejħa għal ħajja ġdida u Alla kien qed jistenna ħafna minnhom.

Min isegwi lil Kristu hu għażiż ħafna u għandu jgħix il-ħajja ta' Alla.

Huma kienu fid-dlam imma issa rċevew id-dawl u jridu jkunu huma stess dawl għall-oħrajn.

Alla, għani fil-ħniena tiegħu, bis-saħħa tal-imħabba kbira li biha ħabbna, meta aħna konna mejta minħabba fi dnubietna, tana ħajja ġdida flimkien ma' Kristu - bi grazzja intom salvi… permezz tal-fidi; u dan mhux bis-saħħa tagħkom, imma b'don ta' Alla ( , — , ).

It-taqsim tal-ittra

Introduzzjoni ( , - )

Kristu u l-Knisja ( , — , )

Il-ħajja ġdida fi Kristu ( , — , )

Konklużjoni ( , - )


Tislima

Pawlu, appostlu ta' Kristu Ġesù skont ir-rieda ta' Alla, lill-qaddisin u lil dawk li jemmnu fi Kristu Ġesù : grazzja lilkom u sliem mingħand Alla Missierna u mingħand Ġesù Kristu, il-Mulej.

Il-grazzja spiritwali ta' Kristu

Imbierek Alla u Missier Sidna Ġesù Kristu,

li berikna b'kull xorta ta' barka spiritwali,

fis-smewwiet fi Kristu.

Hekk hu għażilna fih, sa minn qabel il-ħolqien tad-dinja,

biex inkunu qaddisa u bla tebgħa

quddiemu fl-imħabba

Iddestinana minn qabel li nkunu għalih ulied adottivi permezz ta' Ġesù Kristu; hekk għoġob lir-rieda tajba tiegħu,

għat-tifħir tal-glorja tal-grazzja tiegħu, li biha mliena fil-Maħbub tiegħu.

Fih aħna għandna l-fidwa bid-demm tiegħu, il-maħfra tad-dnubiet, skont l-għana tal-grazzja tiegħu.

Biha fawwarna fl-għerf u l-għaqal kollu.

Hu għarrafna l-misteru tar-rieda tiegħu; il-pjan li għoġbu jfassal fih minn qabel,

u li kellu jseħħ meta tasal il-milja taż-żminijiet; jiġifieri, li kollox jinġabar taħt Ras waħda , li hu Kristu,

kulma hu fis-sema u kulma hu fl-art.

Fih aħna wkoll konna magħżula , iddestinati minn qabel, skont il-pjan imfassal minn qabel minn min imexxi kollox skont il-fehma tar-rieda tiegħu, sabiex inkunu għat-tifħir tal-glorja tiegħu, aħna, li, sa minn qabel, konna nittamaw fi Kristu.

U fih intom ukoll smajtu l-Kelma tal-Verità, l-Evanġelju tas-salvazzjoni tagħkom, u emmintu fiha.

Kontu ssiġillati bl-Ispirtu s-Santu li kien imwiegħed; li hu r-rahan tal-wirt tagħna sakemm għadna nistennew il-fidwa sħiħa tal-Poplu li Alla kiseb għalih, għat-tifħir tal-glorja tiegħu.

It-talba ta' Pawlu

Għalhekk jien ukoll, li smajt bil-fidi tagħkom fil-Mulej Ġesù u bl-imħabba tagħkom lejn il-qaddisin kollha, ma nixba' qatt niżżi ħajr minħabba fikom meta niftakar fikom fit-talb tiegħi.

Ħalli Alla ta' Sidna Ġesù Kristu, il-Missier tal-glorja, jagħtikom spirtu ta' għerf li jirrivelahielkom biex tagħrfuha sewwa; u jdawlilkom l-għajnejn ta' qalbkom biex tagħrfu x'inhi t-tama tas-sejħa tagħkom; x'inhu l-għana tal-glorja tal-wirt li takom taqsmu mal-qaddisin.

Tagħrfu x'inhu l-kobor bla qjies tas-setgħa tiegħu fina li emminna, skont il-ħila tal-qawwa kbira tiegħu, li ħaddem fi Kristu, meta qajmu mill-imwiet u qiegħdu fil-lemin tiegħu fis-smewwiet, 'il fuq minn kull Saltna u Setgħa , minn kull Qawwa u Ħakma, 'il fuq minn kull isem li jissemma, mhux biss għaż-żmien ta' issa, imma wkoll għal li ġej.

Iva, qiegħed kollox taħt riġlejh, u għamlu Ras fuq il-Knisja kollha, li hi Ġismu, il-milja ta' dak li jimla kollox f'kollox.


Mill-mewt għall-ħajja

Intom li kontu mejtin bi dnubietkom u ħtijietkom, li fihom darba mxejtu skont ix-xejra ta' din id-dinja, skont il-kap tas-saltna tal-ajru, tal-ispirtu li bħalissa qiegħed jaħdem fost dawk li ma jisimgħux… Aħna wkoll għexna darba mgħarrqa fil-passjonijiet ta' ġisimna; konna nagħmlu l-opri tar-rieda tal-ġisem u fehmietna; konna minna nfusna wlied il-korla , bħall-bqija tal-bnedmin.

Imma Alla, għani fil-ħniena tiegħu, bis-saħħa tal-imħabba kbira li biha ħabbna, meta aħna konna mejta minħabba fi dnubietna, tana ħajja ġdida flimkien ma' Kristu - bi grazzja intom salvi.

Qajjimna miegħu u qegħedna fis-smewwiet ma' Kristu Ġesù, biex juri fiż-żminijiet li ġejjin l-għana bla qjies tal-grazzja tiegħu bit-tjieba li wera magħna fi Kristu Ġesù.

Intom salvi bil-grazzja, permezz tal-fidi; u dan mhux bis-saħħa tagħkom, imma b'don ta' Alla; mhux bl-opri, biex ħadd ma jiftaħar.

Aħna ħolqien tiegħu, maħluqa fi Kristu Ġesù biex nagħmlu l-opri tajba li Alla ħejjielna minn qabel li għandna nagħmlu .

Lhud u pagani ħaġa waħda fi Kristu

Ftakru, mela, li intom bis-sinjal tal-pagani f'ġisimkom u li kontu msejħin "bla ċirkonċiżjoni" minn dawk li kellhom iċ-ċirkonċiżjoni magħmula bl-idejn fil-ġisem, ftakru li f'dak iż-żmien kontu mingħajr Kristu; kontu barra miċ-ċittadinanza ta' Iżrael, barranin għall-Patt tal-wegħda; kontu bla tama u bla Alla fid-dinja!

Imma issa, fi Kristu Ġesù, intom, li darba kontu 'l bogħod, issa tqarribtu bis-saħħa tad-demm ta' Kristu.

Kristu hu s-sliem tagħna, hu, li minna t-tnejn għamel poplu wieħed, billi ġarraf il-ħajt li kien jifridna - il-mibegħda ta' bejnietna - u ħassar bis-sagrifiċċju ta' ġismu l-Liġi bil-kmandamenti u l-preċetti tagħha.

Mit-tnejn, ried b'hekk joħloq bih innifsu bniedem wieħed, il-bniedem il-ġdid, billi jagħmilhom paċi t-tnejn bejniethom u jħabbibhom it-tnejn ma' Alla f'ġisem wieħed permezz tas-salib li bih qered il-mibegħda ta' bejniethom.

Imbagħad ġie jħabbar is-sliem, sliem lilkom li kontu fil-bogħod, u sliem lil dawk li kienu fil-qrib.

Permezz tiegħu, it-tnejn li aħna għandna bi Spirtu wieħed id-dħul għal għand il-Missier.

Għalhekk ma għadkomx aktar barranin u frustieri, imma intom ċittadini flimkien mal-qaddisin u nies tad-dar ta' Alla, mibnija lkoll fuq is-sisien tal-appostli u tal-profeti , fejn Kristu hu l-ġebla tax-xewka.

Fih il-bini kollu jintrabat sewwa , jitla' f'tempju qaddis fil-Mulej; fih, intom ukoll fl-Ispirtu, tinbnew flimkien f'dar fejn jgħammar Alla.


Il-missjoni ta' Pawlu fost il-pagani

Għalhekk jiena, Pawlu, jien, il-priġunier ta' Kristu Ġesù minħabba fikom il-pagani … jekk, kif tassew ġara, intom smajtu bil-pjan tal-grazzja li Alla tani għall-ġid tagħkom, jiġifieri, li permezz ta' rivelazzjoni għarrafni l-misteru , bħalma ġa ktibtilkom fil-qosor.

Minn dak li qrajtu tistgħu tifhmu sewwa kemm jiena dħalt fil-qalb tal-misteru ta' Kristu.

Dan hu l-misteru li fil-ġenerazzjonijiet l-imgħoddija ma kienx mgħarraf lill-bnedmin bħalma issa ġie rrivelat lill-appostli qaddisa tiegħu u lill-profeti fl-Ispirtu, jiġifieri, li l-pagani huma msejħa biex ikollhom sehem mill-istess wirt, ikunu membri tal-istess ġisem, ikollhom sehem mill-istess wegħda, fi Kristu Ġesù permezz tal-Evanġelju.

Ta' dan l-Evanġelju jiena sirt ministru skont id-don tal-grazzja li Alla tani, skont is-setgħa tal-qawwa tiegħu.

Lili, l-iżgħar fost il-qaddisin kollha, ngħatatli din il-grazzja li nxandar fost il-pagani l-Evanġelju tal-għana ta' Kristu, għana li ebda moħħ ma jista' jifhmu, u li noħroġ għad-dawl quddiem kulħadd kif Alla temm il-pjan tal-misteru, li kien moħbi sa minn dejjem f'Alla li ħalaq kollox.

B'hekk l-għerf ta' Alla, għerf ta' kull xorta ta' mezzi, ikun issa mgħarraf permezz tal-Knisja lill-Prinċpijiet u lis-Setgħat tas-sema , skont il-pjan li hu kien fassal sa minn dejjem fi Kristu Ġesù Sidna.

Bih aħna għandna l-ħila nersqu permezz tal-fidi tagħna fih.

Għalhekk nitlobkom: tħallux it-tbatijiet li jien għaddej minnhom minħabba fikom jaqtgħulkom qalbkom; dawn huma l-glorja tagħkom!

L-imħabba ta' Kristu għalina

Jiena ninżel għarkupptejja quddiem il-Missier li minnu tieħu isimha kull familja fis-sema u fl-art, biex skont l-għana tal-glorja tiegħu, jagħtikom li bil-qawwa tiegħu permezz tal-Ispirtu tiegħu, tissaħħu fil-bniedem ta' ġewwa, u li Kristu jgħammar f'qalbkom permezz tal-fidi, biex tniżżlu l-għeruq tagħkom fl-imħabba u fuqha tibnu ħajjitkom.

B'hekk tkunu tistgħu tifhmu, flimkien mal-qaddisin kollha, x'inhu l-wisa' u t-tul, l-għoli u l-fond ' tal-imħabba ta' Kristu; tagħrfu kemm din l-imħabba ta' Kristu tisboq kull għerf, biex timtlew bil-milja kollha ta' Alla.

Lil dak Alla li, bis-setgħa tiegħu li taħdem fina, għandu l-qawwa li jagħmel kollox bil-wisq iżjed milli aħna nistgħu nitolbu jew naħsbu, lilu l-glorja fil-Knisja u permezz ta' Kristu Ġesù, għal kemm itulu ż-żminijiet, għal dejjem ta' dejjem.

Ammen.


Ir-rabta ta' dan il-ġisem

Inħeġġiġkom jien, il-priġunier tal-Mulej, biex timxu sewwa skont is-sejħa li biha kontu msejħin; billi bl-umiltà kollha, bil-ħlewwa u bis-sabar, taħmlu u tħobbu 'l xulxin.

Ħabirku biex iżżommu spirtu wieħed bir-rabta tas-sliem; ġisem wieħed u ruħ waħda, l-istess kif kontu msejħa għal tama waħda; Mulej wieħed, fidi waħda, magħmudija waħda; Alla wieħed u Missier ta' kulħadd, li hu fuq kulħadd, b'kulħadd u f'kulħadd.

Lil kull wieħed minna Alla tana l-grazzja skont il-qjies tad-don ta' Kristu.

Hu għalhekk li tgħid l-Iskrittura:

"Tala' fil-għoli, jassar l-ilsiera,

ta doni lill-bnedmin."

"Tela',": xi jfisser dan għajr li hu niżel ukoll fl-inħawi l-aktar t'isfel tal-art?

Dak li niżel huwa dak li tela' fuq is-smewwiet kollha, biex jimla kollox.

U huwa dak li ta lil xi wħud li jkunu appostli, lil xi wħud profeti, lil xi wħud evanġelisti, lil xi wħud rgħajja u mgħallmin: Hekk jitrawmu l-qaddisin għax-xogħol tal-ħidma tagħhom għall-bini tal-Ġisem ta' Kristu, sakemm aħna lkoll naslu biex insiru ħaġa waħda fil-fidi u fl-għarfien tal-Iben ta' Alla; insiru raġel magħmul, fl-aħjar ta' żmienu.

U hekk isseħħ il-milja ta' Kristu, u ma nkunux aktar trabi mitfugħin 'l hawn u 'l hemm, u mkaxkra minn kull riħ ta' tagħlim bil-qerq tal-bnedmin u bl-ingann tagħhom biex iwasslu lil ħaddieħor fl-iżball.

Imma waqt li nagħmlu s-sewwa fl-imħabba nikbru f'kollox fih, f'dak li hu r-Ras, Kristu.

Fih il-ġisem kollu jsib ir-rabta u l-għaqda tiegħu permezz tal-għekiesi kollha li jservuh skont il-ħidma ta' kull waħda minnhom, biex jikber fih innifsu u jinbena fl-imħabba.

Il-ħajja l-ġdida u l-qadima

Jiena dan ngħidilkom u nwissikom quddiem il-Mulej: li ma ġġibux iżjed ruħkom skont ma jġibu ruħhom il-pagani bil-bluha ta' moħħhom.

Il-fehma tagħhom hi mdallma, maqtugħa mill-ħajja ta' Alla minħabba l-injoranza li għandhom u l-ebusija ta' qalbhom.

Huma tilfu kull sentiment u ntelqu għal ħajja bla rażan, għal kull xorta ta' żina bla xaba'.

Imma intom mhux hekk tgħallimtu 'l Kristu - jekk intom smajtuh u tgħallimtuh skont il-verità li hi f'Ġesù - jiġifieri, li għandkom twarrbu l-ħajja tagħkom ta' qabel u tinżgħu l-bniedem il-qadim, imħassar bix-xewqat tal-pjaċiri qarrieqa, u li għandkom tiġġeddu b'tibdila spiritwali tal-fehma tagħkom u tilbsu l-bniedem il-ġdid, maħluq skont Alla, fil-ġustizzja u l-qdusija tassew.

Ir-regola għall-ħajja ġdida

Warrbu minnkom il-gideb u għidu l-verità wieħed lill-ieħor, għax aħna membri ta' xulxin.

Tinkurlaw?

Imma tidinbux; tħallux ix-xemx tgħib fuq il-korla tagħkom, u tagħtux il-wisa' lix-Xitan.

Iqis il-ħalliel li ma jisraqx aktar; imma jaħdem bl-onestà b'idejh biex ikun jista' jgħin lil min ikun fil-bżonn.

Ebda kelma mhux xierqa m'għandha toħroġ minn fommkom, imma kliem sewwa li jedifika skont il-ħtieġa, kliem li jagħmel il-ġid lil min jisimgħu.

U tnikktux l-Ispirtu s-Santu ta' Alla, li fih intom issiġillati għal jum il-fidwa.

Imrar, saħna, korla, tagħjir, għajjat, dan kollu warrbuh minnkom, u wkoll kull ħażen ieħor.

Kunu twajba ma' xulxin, ħennu għal xulxin, aħfru lil xulxin, bħalma Alla ħafer lilkom fi Kristu.


Kunu, mela, tixbhu lil Alla, bħala wlied maħbuba, u imxu fl-imħabba, bħalma Kristu wkoll ħabb lilna u ta lilu nnifsu għalina, offerta u sagrifiċċju jfuħu quddiem Alla.

Żina u kull xorta ta' faħx jew regħba, ebda waħda minnhom ma għandha biss tissemma fostkom, kif jixraq lill-qaddisin.

U anqas kliem baxx u kliem iblah, jew ċajt mhux sewwa, kollha ħwejjeġ li ma jixirqux; imma aktar għandu jkun hemm fostkom radd il-ħajr.

Għax dan kunu afu: li ebda żieni jew faħxi jew rgħib - li hu idolatra - ma jkollu wirt fis-Saltna ta' Kristu u ta' Alla.

Imxu ta' wlied id-dawl

Tħallu lil ħadd iqarraq bikom bi kliem fieragħ, għaliex minħabba f'hekk tinżel il-korla ta' Alla fuq dawk li ma jisimgħux.

Mela tissieħbu qatt magħhom!

Intom kontu darba dlam, imma issa intom dawl fil-Mulej; għixu ta' wlied id-dawl li intom; frott id-dawl jinsab f'kulma hu tjieba, f'kulma hu ġustizzja, f'kulma hu verità.

Fittxu li tagħrfu dak li jogħġob lill-Mulej, u tisseħbux fl-għemejjel tad-dlam bla frott, imma ikxfuhom fil-beraħ.

Għax dak li qegħdin jagħmlu huma fil-moħbi, tistħi mqar jekk issemmih; imma meta wieħed joħroġhom fil-beraħ, id-dawl juri kollox, għax kulma jidher hu dawl; għalhekk jingħad:

"Stenbaħ int, li int rieqed,

u qum mill-imwiet,

ħa jiddi fuqek Kristu ."

Qisu sewwa kif iġġibu ruħkom, mhux bħal nies bla dehen, iżda bħal nies għorrief, li jgħożżu ż-żmien, għaliex ħżiena huma l-jiem.

Għalhekk tkunux bla għaqal, imma fittxu x'inhi r-rieda tal-Mulej.

U tiskrux bl-inbid, li fih hemm ħajja bla rażan, iżda mtlew bl-Ispirtu.

Kantaw flimkien salmi, innijiet u għana spiritwali; kantaw u għannu minn qalbkom lill-Mulej.

Roddu dejjem ħajr għal kollox lil Alla u l-Missier, f'isem Sidna Ġesù Kristu.

Kristu u l-Knisja mudell għall-miżżewġin

Oqogħdu għal xulxin fil-biża' ta' Kristu.

Intom in-nisa oqogħdu għal żwieġkom bħallikieku għall-Mulej, għax ir-raġel hu ras il-mara, bħalma Kristu hu ras il-Knisja, is-salvatur tal-Ġisem tiegħu.

Għalhekk, bħalma l-Knisja toqgħod għal Kristu, hekk ukoll in-nisa għandhom joqogħdu għal żwieġhom f'kollox.

Intom, l-irġiel, ħobbu n-nisa tagħkom, kif Kristu ħabb il-Knisja u ta ħajtu għaliha.

U dan għamlu biex iqaddisha u jnaddafha bil-ħasil tal-ilma u l-kelma u biex iressaqha quddiemu, din il-Knisja, sabiħa, bla tebgħa, bla tikmix, bla għajb, u b'xejn minn dan, imma qaddisa u bla tmaqdir minn ħadd.

Hekk għandhom ukoll l-irġiel iħobbu n-nisa tagħhom bħallikieku ġisimhom stess.

Min iħobb 'il martu jkun iħobb lilu nnifsu.

Qatt ħadd ma bagħad 'il ġismu stess, iżda jmantnih u jieħu ħsiebu, bħalma jagħmel Kristu mal-Knisja, għax aħna lkoll membri tal-Ġisem tiegħu.

Għalhekk ir-raġel iħalli lil missieru u 'l ommu u jingħaqad ma' martu, u jsiru t-tnejn ġisem wieħed.

Dan il-misteru - qiegħed ngħid għal Kristu u għall-Knisja - huwa kbir!

Għalhekk intom ukoll, kull wieħed minnkom, għandu jħobb lil martu bħalu nnifsu, u l-mara għandha ġġib rispett lil żewġha.


L-ulied u l-ġenituri

Intom it-tfal, isimgħu mill-ġenituri tagħkom fil-Mulej, għax dan hu s-sewwa.

"Weġġaħ 'il missierek u 'l ommok": dan hu l-ewwel kmandament b'wegħda "sabiex ikollok ir-risq u jtul għomrok fuq l-art."

U intom il-missirijiet, iġġarrbuhomx iżżejjed lil uliedkom; iżda rabbuhom fid-dixxiplina u t-twiddib tal-Mulej.

L-ilsiera u s-sidien

Intom l-ilsiera, isimgħu mis-sidien tagħkom ta' din l-art bil-biża' u r-rispett, bis-safa ta' qalbkom bħallikieku lil Kristu; mhux taqduhom għal wiċċhom, bħal min irid jogħġob lill-bnedmin, iżda bħala lsiera ta' Kristu, li jagħmlu r-rieda ta' Alla minn qalbhom, aqduhom bil-qalb it-tajba, qiskom lill-Mulej u mhux lill-bnedmin.

Għaliex tafu li kull wieħed, skont it-tajjeb li jkun għamel, jitħallas tiegħu mill-Mulej, sew jekk ilsir u sew jekk ħieles.

U intom, is-sidien, agħmlu l-istess magħhom; ħallukom mit-tehdid, għax tafu li s-Sid fis-smewwiet hu tagħhom bħalma hu tagħkom, u hu ma jħares lejn wiċċ ħadd.

Il-ġlieda kontra l-ħażen

Mill-bqija, twettqu fil-Mulej u ssaħħu bil-qawwa tiegħu.

Ilbsu l-armatura ta' Alla biex tkunu tifilħu tieqfu għat-tnassis tax-Xitan.

Għax il-ġlieda tagħna mhijiex kontra d-demm u l-laħam, imma kontra s-Setgħat, kontra l-Qawwiet, kontra l-Prinċpijiet ta' din id-dinja ta' dlamijiet, kontra l-ispirti ħżiena li jgħammru fil-wisa' tas-smewwiet.

Għalhekk ħudu fuqkom l-armatura ta' Alla, ħalli tkunu tistgħu tieqfu fi żmien il-ħażen, u, wara li tkunu għamiltu ħilitkom kollha, iżżommu weqfin.

Żommu sħiħ, mela, ħażżmu ġenbejkom bil-verità, ilbsu l-kurazza tal-ġustizzja, u xiddu riġlejkom bil-ħeġġa tal-Evanġelju tas-sliem; ħudu f'idejkom it-tarka tal-fidi; li biha tistgħu titfu l-vleġeġ kollha tan-nar tal-Ħażin; ilbsu l-elmu tas-salvazzjoni u aqbdu x-xabla tal-Ispirtu li hi l-kelma ta' Alla.

Itolbu dejjem fl-Ispirtu, b'kull xorta ta' talb u f'kull ħtieġa, ishru fih bla ma tieqfu, u itolbu għall-ħtiġiet tal-qaddisin kollha.

Itolbu għalija wkoll, biex meta niftaħ fommi tingħatali l-kelma, ħalli b'wiċċi minn quddiem inxandar il-misteru tal-Evanġelju, li tiegħu jiena l-ambaxxatur fil-ktajjen.

Jalla jien u nxandar nkun nista' nitkellem b'wiċċi minn quddiem kif għandi nagħmel.

L-aħħar tislijiet

Biex intom ukoll tkunu tafu fejn ninsab u x'qiegħed nagħmel, jgħarrafkom b'kollox Tikiku, ħija l-għażiż u l-qaddej fidil fil-Mulej.

Lilu bgħattilkom b'dan il-ħsieb, jiġifieri li tkunu tafu b'aħbarna u jfarrġilkom qlubkom.

Is-sliem lil ħutna u l-imħabba flimkien mal-fidi minn Alla l-Missier u l-Mulej Ġesù Kristu.

Il-grazzja magħkom ilkoll li tħobbu lil Sidna Kristu Ġesù b'imħabba li ma tmut qatt.


L-ITTRA LILL-FILIPPIN

Ħarsa ħafifa lejn l-ittra

Waqt it-tieni vjaġġ missjunarju tiegħu, Pawlu kien waqqaf il-Knisja ta' Filippi, belt importanti ħafna fil-Grigal tal-Greċja.

Ir-reġjun fejn tinsab il-belt hu magħruf bħala l-Maċedonja, u kien propju minn hawn li Pawlu rifes l-ewwel darba fl-Ewropa.

Kellu ġibda speċjali lejn din il-komunità kif jidher minn din l-ittra.

Min-naħa tagħhom, il-Filippin ukoll kellhom imħabba kbira lejh, tant li kienu jibagħtulu rigali biex jgħinuh fil-bżonnijiet tiegħu waqt li kien il-ħabs.

Jinqeda b'din l-ittra biex jirringrazzjahom għall-ġest ġeneruż tagħhom u jagħtihom aħbaru.

Din l-ittra hi karatterizzata mill-ferħ, sliem, għaqda u perseveranza li ġġib magħha l-fidi nisranija.

Minkejja l-persekuzzjoni li hu kien għaddej minnha, u t-tbatijiet li sar jaf li kienu qed isofru l-Filippin, Pawlu jibqa' jinsisti li xejn ma jista' jaqta' qalb in-nisrani, għax is-sliem ta' Alla jegħleb kull tfixkil.

Pawlu jwissi lill-Filippin, li kienu "l-għożża u x-xewqa tiegħi, ferħ u kuruna tiegħi" ( , ), biex iżommu sħaħ fil-fidi u ma jimxux fuq l-ideat li kienu qed jixxandrulhom.

Ma kellhomx għalfejn jobdu l-liġi ta' Mosè biex isalvaw, għax Kristu ġedded kollox u fih hemm il-milja ta' kull salvazzjoni.

Fi Kristu hemm il-mudell tal-ħajja fit-totalità tagħha, u allura Pawlu jfakkarhom biex jaħsbu u jgħixu kif kien jaħseb u jgħix Kristu.

Hu li għad li kellu n-natura ta' Alla,

ma qagħadx ifittex tiegħu li hu daqs Alla,

iżda xejjen lilu nnifsu billi ħa n-natura ta' lsir;

sar jixbah lill-bniedem,

u deher minn barra bħala bniedem;

ċekken lilu nnifsu, billi obda sal-mewt,

anzi sal-mewt tas-salib ( , - ).

It-taqsim tal-ittra

Introduzzjoni ( , - )

Iċ-ċirkostanzi personali ta' Pawlu ( , - )

Il-ħajja fi Kristu ( , — , )

Pjani għal Timotju u Epafroditu ( , - )

Twiddib kontra l-għadu u l-perikli ( , — , )

Pawlu u ħbiebu l-Filippin ( , - )

Konklużjoni ( , - )


Tislima

Pawlu u Timotju, qaddejja ta' Kristu Ġesù, lill-qaddisin kollha fi Kristu Ġesù, flimkien mal-isqfijiet tagħhom u d-djakni li jinsabu fil-belt ta' Filippi .

Il-grazzja lilkom u s-sliem mingħand Alla Missierna u mingħand il-Mulej Ġesù Kristu!

Pawlu jitlob għalihom

Niżżi ħajr lil Alla tiegħi kull meta niftakar fikom, u nitlob dejjem ferħan fit-talb tiegħi għalikom, minħabba s-sehem li intom ħadtu fix-xandir tal-Evanġelju, mill-ewwel jiem sal-lum .

Jiena żgur minn dan: li dak li beda din l-opra tajba fikom, iwassalha għat-tmiem tagħha sa ma jasal il-jum ta' Kristu Ġesù.

Ħaġa sewwa li jiena naħseb hekk fikom ilkoll, għaliex jiena nġibkom f'qalbi, lilkom ilkoll, li qsamtu miegħi l-grazzja li għandi, kemm issa li jien marbut bil-ktajjen , u kemm meta kont niddefendi u nwettaq l-Evanġelju.

Iva, jixhidli Alla kemm jien miġbud lejkom bil-qalb ta' Kristu Ġesù!

U jien dan nitlob: li l-imħabba tagħkom tikber u toktor dejjem iżjed bl-għerf u b'kull dehen, biex tistgħu tagħrfu tagħżlu l-aħjar, u mbagħad tkunu safja u bla ebda ħtija fil-jum ta' Kristu, mimlijin bil-frott tal-ġustizzja li ġejja permezz ta' Ġesù Kristu, għall-glorja u l-foħrija ta' Alla.

Irridkom tkunu tafu, l-aħwa, li kulma ġara lili safa aktar ta' ġid biex ġieb 'il quddiem l-Evanġelju; għaliex b'hekk, kull min jinsab fil-Pretorju u l-oħrajn kollha lkoll saru jafu li jiena marbut fil-ħabs għal Kristu, u l-biċċa l-kbira tal-aħwa għamlu l-qalb fil-Mulej minħabba fil-ktajjen tiegħi, u bdew ixandru l-kelma bil-kuraġġ u bla biża' ta' xejn.

Tassew li dan xi wħud jagħmluh imqanqla mill-għira u l-pika, imma l-oħrajn lil Kristu jxandruh minn qalbhom.

Dawn tal-aħħar jaħdmu bl-imħabba, għax jafu li jiena magħżul biex niddefendi l-Evanġelju; l-oħrajn, imma, lil Kristu jxandruh imqanqlin mill-għira, b'fehma mdennsa, u jistħajlu li b'hekk se jtaqqluli l-ktajjen.

X'jimporta?

Hekk jew hekk, sew jekk b'fehma safja u sew jekk le, basta jixxandar Kristu; u b'dan jien nifraħ, iva, u nibqa' nifraħ.

Għax naf li dan bit-talb tagħkom u bl-għajnuna tal-Ispirtu ta' Ġesù Kristu, għad jisfali għas-salvazzjoni tiegħi.

Jien għadni nittama u nistenna bil-ħerqa li ma jkolli xejn mniex nistħi; anzi għandi l-fiduċja li, kif dejjem hekk s'issa, Kristu jkun imsebbaħ fil-ġisem tiegħi, sew jekk ngħix u sew jekk immut.

Għax għalija l-ħajja hi Kristu, u l-mewt hi rebħ.

Jekk għandi nibqa' ħaj fil-ġisem, dan ifisser li għandi nagħti l-frott tax-xogħol tiegħi.

X'naqbad nagħmel ma nafx; ninsab bejn ħaltejn.

Min-naħa l-waħda, nixtieq nintemm u nkun ma' Kristu, li jkun ħafna aħjar għalija; min-naħa l-oħra, jekk nibqa' ngħix fil-ġisem, ikun ħafna aħjar għalikom.

Minn dan jiena żgur; għalhekk naf li se nibqa' hawn, u nkun magħkom għall-ġid u l-hena tagħkom fil-fidi.

Mela, meta nerġa' niġi għandkom, ikollkom aktar biex tiftaħru bija fi Kristu Ġesù.

Ħaġa waħda ngħidilkom: ġibu ruħkom kif jixraq lill-Evanġelju ta' Kristu , ħalli sew jekk niġi narakom, sew jekk inkun 'il bogħod, nisma' fuqkom li intom tinsabu qawwija fi spirtu wieħed, u tissieltu b'fehma waħda għall-fidi tal-Evanġelju, bla xejn ma tibżgħu minn dawk li jeħduha magħkom.

Dan ikun għalihom prova tat-telfien tagħhom, imma għalikom prova tas-salvazzjoni; u dan kollu ġej minn Alla, għaliex lilkom ngħatat il-grazzja li sservu lil Kristu, mhux biss temmnu fih, imma saħansitra tbatu għalih, u tkunu fl-istess taqbida li intom rajtu fija, u li issa smajtu li għadni fiha.


L-umiltà ta' Kristu u dik tagħna

Jekk hemm fikom xi faraġ fi Kristu; jekk hemm xi kelma ta' ħlewwa fl-imħabba; jekk hemm xi xirka fl-Ispirtu; jekk hemm xi ħniena u mogħdrija; kunu fehma waħda u imlewni bil-ferħ!

Ħa jkollkom l-istess imħabba, u ruħ waħda u ħsieb wieħed.

Tagħmlu xejn b'pika ta' partit, anqas għall-ftaħir fieragħ; imma kunu umli u kull wieħed minnkom iqis lill-ieħor aħjar minnu.

Ħadd minnkom ma għandu jfittex li jaqbillu, imma li jaqbel lil ħaddieħor.

Aħsbu bħalma kien jaħseb Kristu Ġesù:

hu li għad li kellu n-natura ta' Alla,

ma qagħadx ifittex tiegħu li hu daqs Alla,

iżda xejjen lilu nnifsu billi ħa n-natura ta' lsir; sar jixbah lill-bnedmin, u deher minn barra bħala bniedem;

ċekken lilu nnifsu, billi obda sal-mewt,

anzi sal-mewt tas-salib.

Għalhekk Alla għollieh sas-smewwiet u żejnu bl-Isem li hu fuq kull isem,

biex fl-isem ta' Ġesù

- fis-sema, fl-art u f'qiegħ l-art -

il-ħlejjaq kollha jinżlu għarrkupptejhom,

u kull ilsien jistqarr:

"Ġesù Kristu hu Mulej",

għall-glorja ta' Alla l-Missier".

Aħna d-dawl tad-dinja

Għalhekk, għeżież tiegħi, bħalma dejjem obdejtu, mhux biss meta kont magħkom, imma wisq aktar issa li m'iniex magħkom, ħabirku għas-salvazzjoni tagħkom bil-biża' u t-tregħid.

Alla hu li jaħdem fikom u jġegħelkom tridu u tħabirku biex tagħmlu dak li jogħġob lilu.

Agħmlu kollox mingħajr tgemgim u mingħajr tlaqliq, ħalli tkunu nies bla għajb u safja, ulied Alla bla tebgħa f'nofs bnedmin ta' ħajja mgħawġa u mħassra; fosthom intom għandkom tiddu fid-dinja bħal kwiekeb.

U żżommu sħiħ il-kelma tal-ħajja; hekk fil-jum ta' Kristu jkolli biex niftaħar li ma nkunx ġrejt u tħabatt għal xejn.

U mqar kieku kelli nxerred demmi fuq il-vittmi u s-sagrifiċċju tal-fidi tagħkom, jiena nifraħ fuq li nifraħ magħkom ilkoll.

U hekk ukoll intom għandkom tifirħu fuq li tifirħu miegħi.

Timotju u Epafroditu

Nittama fil-Mulej Ġesù li nibagħtilkom malajr lil Timotju biex nieħu r-ruħ jiena wkoll b'aħbarkom.

'Il ħadd ma għandi bħalu li minn qalbu jieħu ħsiebkom sewwa.

Kulħadd ifittex li jaqbel lilu u mhux dak li hu ta' Ġesù Kristu.

Intom tafu bit-tiġrib tiegħu; kif bħal iben ma' missieru ħadem miegħi għat-tixrid tal-Evanġelju.

Nittama li nibagħtu ma ndumx hekk kif insir naf fiex sa nsib ruħi.

Għandi qalbi qawwija fil-Mulej li ma ndumx ma niġi għandkom.

Ħassejt li jeħtieġ nibagħtilkom lil Epafroditu , ħija, ħaddiem miegħi u sieħbi fit-taqbid; mibgħut minnkom biex jgħinni fil-ħtiġiet tiegħi.

Għandu ħrara kbira li jarakom u inkwieta ħafna għax intom smajtu li kien marad.

Tassew li kien marid għall-mewt; iżda Alla ħenn għalih, u mhux biss għalih, imma għalija wkoll u b'hekk ma kellix għali fuq għali.

Għalhekk fittixt aktar fuq ix-xwiek li nibgħathulkom, ħalli tarawh intom, u tifirħu; u jien neħles mill-għali.

Ilqgħuh ilkoll ferħana fil-Mulej; għożżuhom nies bħal dawn.

Ittarraf sal-mewt u kien għoddu miet biex jaħdem għal Kristu, u tarraf ħajtu biex jagħmel tajjeb hu fejn naqset l-għajnuna tagħkom għalija.


Il-qdusija vera

Mill-bqija, ħuti, ifirħu fil-Mulej!

Jiena ma niddejjaqx niktbilkom fuq l-istess ħwejjeġ, għaliex dan isaħħaħkom.

Oqogħdu attenti mill-klieb !

Oqogħdu attenti minn dawk li jagħmlu l-ħażen!

Attenti minn dawk li jridu t-tqattigħ tal-ġisem!

Għax dawk li tassew għandhom iċ-ċirkonċiżjoni huma aħna; aħna li qegħdin naqdu lil Alla fl-Ispirtu u niftaħru fi Kristu Ġesù; aħna li ma nqegħdux il-fiduċja tagħna fil-ġisem, għad li jien nista' nqiegħed il-fiduċja tiegħi fil-ġisem.

Jekk hemm xi ħadd li għandu għax iqiegħed it-tama tiegħu fil-ġisem, jiena għandi aktar minnu: ta' tmint ijiem għamluli ċ-ċirkonċiżjoni, twelidt fil-poplu ta' Iżrael, mit-tribù ta' Benjamin , Lhudi mil-Lhud, Fariżew fl-osservanza tal-Liġi; biż-żelu li kelli, ippersegwitajt il-Knisja; għal dik li hi ġustizzja tal-Liġi, ħadd ma sata' jgħid xejn fija.

Imma dak kollu li għalija kien qligħ, jien għaddejtu bħala telf minħabba Kristu.

Jiena ngħodd kollox bħala telf ħdejn il-qligħ kbir li hemm filli nagħraf lil Kristu Ġesù Sidi; minħabba fih ridt li nitlef kollox, u ngħodd kollox bħala knis, biex nirbaħ lil Kristu, u nkun ninsab fih; mhux għax għandi xi ġustizzja tiegħi, dik li tiġi permezz tal-Liġi, iżda dik li tiġi permezz tal-fidi fi Kristu, il-ġustizzja ġejja minn Alla u mibnija fuq il-fidi.

Irrid nagħraf lilu u l-qawwa tal-qawmien tiegħu mill-imwiet, u naqsam miegħu t-tbatijiet tiegħu, u nsir nixbhu fil-mewt, biex jirnexxili nikseb il-qawmien mill-imwiet.

Inħarsu 'l quddiem

M'iniex ngħid li jiena ġa ksibtu, jew li jien ġa perfett.

Imma rross 'il quddiem biex naħtaf dan, bħalma Kristu Ġesù ġa ħataf lili.

L-aħwa, ma jidhirlix li dan ġa lħaqtu; imma ħaġa waħda ngħid: waqt li ninsa 'l ta' warajja kollu, jiena nagħmel ħilti kollha biex nilħaq dak li hemm quddiemi; niġri 'l quddiem lejn it-tmiem, biex nikseb il-premju li għalih Alla qed isejħilna hemm fuq fi Kristu Ġesù.

Aħna li aħna perfetti, ħa nkunu ta' din il-fehma.

Jekk taħsbu xorta oħra, jagħtikom id-dawl Alla.

Mill-bqija, wasalna fejn wasalna, ħa nimxu pass wieħed.

L-aħwa, ixbhu lili, u ħarsu lejn dawk li jimxu skont l-eżempju li rajtu fina.

Għaliex hawn ħafna - dan għedthulkom bosta drabi, imma issa ntennihulkom bid-dmugħ f'għajnejja - hawn ħafna li jġibu ruħhom bħal għedewwa tas-salib ta' Kristu.

It-telfien għad ikun tmiemhom; alla tagħhom hu żaqqhom , jiftaħru b'dak li jmisshom jistħu minnu , u moħħhom biss fil-ħwejjeġ tad-dinja.

Imma aħna pajjiżna fis-sema; minn hemm bil-ħerqa nistennewh jiġi, is-Salvatur tagħna Sidna Ġesù Kristu.

Hu għad irid ibiddlilna l-ġisem imsejken tagħna fis-sura tal-ġisem glorjuż tiegħu, bil-qawwa tas-setgħa li għandu li jġib kollox taħtu.


Għalhekk, intom, ħuti li intom l-għożża u x-xewqa tiegħi, ferħ u kuruna tiegħi , żommu sħiħ fil-Mulej, maħbubin tiegħi.

Twissijiet

Lil Evojda u lil Sintiki nitlobhom bil-ħerqa biex ikunu ta' fehma waħda fil-Mulej.

U lilek ukoll nitlob, sieħbi Siżigu, għinhom int, għax huma t-tnejn tħabtu miegħi fix-xogħol tal-Evanġelju flimkien ma' Klement u l-bqija ta' sħabi.

Isimhom miktub fil-ktieb tal-ħajja.

Ifirħu dejjem fil-Mulej; nerġa' ngħidilkom, ifirħu.

Il-ħlewwa tagħkom, ħa jkunu jafuha l-bnedmin kollha.

Il-Mulej qorob.

Tħabbtu raskom b'xejn.

Fit-talb kollu tagħkom itolbu u uru lil Alla xi jkollkom bżonn, u iżżuh ħajr.

U s-sliem ta' Alla, sliem li jgħaddi kulma l-moħħ jista' jifhem, iżommilkom qalbkom u moħħkom sħaħ fi Kristu Ġesù.

Mill-bqija, l-aħwa, f'dan għandkom taħsbu: f'kulma hu veru, f'kulma hu xieraq, f'kulma hu ġust, f'kulma hu safi, f'kulma jiġbed l-imħabba, f'kulma jistħoqqlu l-ġieħ, f'kulma hu virtù, f'kulma ħaqqu t-tifħir; f'dan kollu aħsbu.

U kulma tgħallimtu u ħadtu mingħandna, u smajtu u rajtu fina, agħmluh.

Alla tas-sliem ikun magħkom.

L-għajnuna tal-Filippin

Jiena fraħt ħafna fil-Mulej talli fl-aħħar erġajtu ħadtu ħsiebi.

Minn daqshekk intom dejjem ħsibtu fija, imma sa issa ma kellkomx okkażjoni.

Qiegħed ngħid dan mhux għax neħtieġ xi ħaġa; jien issa tgħallimt ngħaddi b'dak li jkolli; naf ngħix fl-għaks, u naf ngħix fil-ġid; kollox drajt u noqgħod għal kollox: ix-xaba' u l-ġuħ, il-ġid u l-għaks.

Għal kollox niflaħ bis-saħħa ta' dak li jqawwini.

Għamiltu sewwa ħafna meta qsamtu miegħi tbatijieti.

Intom tafu wkoll, Filippin, li fil-bidu tax-xandir tal-Evanġelju, meta ħallejt il-Maċedonja, ebda knisja oħra ħliefkom ma ssieħbet miegħi fil-qligħ u t-telf; għax imqar meta kont fit-Tessalonika, għal darba tnejn bgħattu tgħinuni meta kont neħtieġ.

Mhux għax jien infittex l-għotjiet, iżda nfittex li l-frott joktor għall-ġid tagħkom.

Għandi kulma neħtieġ u iktar.

Imtlejt b'kulma wasalli mingħandkom permezz ta' Epafroditu bħala offerta tfuħ u sagrifiċċju milqugħ u mogħġub minn Alla.

Jimliekom Alla tiegħi b'kull ġid fil-ħtieġa tagħkom, skont l-għana tal-glorja fi Kristu Ġesù.

Lil dan Alla u Missierna, glorja għal dejjem ta' dejjem.

Ammen.

L-aħħar tislijiet

Sellu għal kull qaddis fi Kristu Ġesù.

Isellmulkom l-aħwa li hawn miegħi.

Isellmulkom il-qaddisin kollha, l-aktar dawk li huma mill-palazz ta' Ċesari.

Il-grazzja ta' Sidna Ġesù Kristu tkun magħkom.


L-ITTRA LILL-KOLOSSIN

Ħarsa ħafifa lejn l-ittra

Fiż-żmien meta Pawlu kien fil-ħabs f'Ruma, waslulu aħbarijiet dwar id-diffikultajiet li kienu qed jiltaqgħu magħhom l-insara ta' Kolossi.

Din kienet belt fl-Asja Minuri, illum it-Turkija, xi kilometru bogħod mill-port ta' Efesu.

Pawlu qatt ma kien żar din il-belt.

Il-Knisja ta' Kolossi kienet twaqqfet minn Epafra li kien il-ħabs f'Ruma ma' Pawlu.

Il-biċċa l-kbira tal-insara f'Kolossi kienu pagani li nġibdu wara l-Evanġelju li xandrilhom Epafra, u baqgħu sħaħ fil-fidi tagħhom.

Pawlu juri l-ferħ tiegħu għalihom fit-talba ta' tifħir għalihom fil-bidu tal-ittra ( , - ).

Ġara li xi nies bdew jgħallmuhom li biex jobdu lil Alla u jqimuh tassew kellhom isegwu ċerti drawwiet reliġjużi li xejn ma kellhom x'jaqsmu mal-Evanġelju ta' Kristu.

Kienet qed issir pressjoni fuqhom dwar il-ħtieġa taċ-ċirkonċiżjoni, il-qima lejn l-anġli u spirti oħra, l-astinenza minn ċertu ikel, u ħafna regoli stretti oħra.

Pawlu kitbilhom biex ifehemhom li l-qofol tat-twemmin nisrani hu Ġesù Kristu li hu fil-glorja tal-Missier u għandu s-setgħa fuq kollox u fuq kulħadd.

Allura, il-qima tagħhom kellha tkun direttament lejn Kristu u ma jħallux ideat oħra jfixkluhom jew ibegħduhom minnu.

L-insara rċevew ħajja ġdida fi Kristu fil-magħmudija.

L-ebda preċett tal-bnedmin ma jista' jnaqqas il-ħelsien ta' min irxoxta ma' Kristu.

Il-magħżulin ta' Alla għandhom irawmu fihom sentimenti sbieħ li jerfgħu fil-għoli l-ħajja personali tagħhom u ta' ħuthom fil-fidi.

Pawlu jiddeskrivi l-persuna u l-ħidma ta' Kristu f'innu sabiħ fl-ewwel kapitlu.

Hu xbieha ta' Alla li ma jidhirx,

il-kbir fost il-ħlejjaq kollha;

hekk Alla għoġbu li tgħammar fih il-milja kollha:

bih Alla għoġbu jerġa' jħabbeb kollox miegħu:

bid-demm tiegħu, imxerred fuq is-salib ( , ; - ).

It-taqsim tal-ittra

Introduzzjoni ( , - )

In-natura u l-missjoni ta' Kristu ( , — , )

Il-ħajja ġdida fi Kristu ( , — , )

Konklużjoni ( , - )


Tislima

Pawlu, appostlu ta' Kristu Ġesù bir-rieda ta' Alla, u Timotju, ħuna, lill-qaddisin u ħutna ta' Kolossi li jemmnu fi Kristu.

Il-grazzja lilkom u s-sliem minn Alla, Missierna !

Pawlu jiżżi ħajr lil Alla

Niżżu ħajr dejjem lil Alla, il-Missier ta' Sidna Ġesù Kristu, u nitolbu għalikom, għax aħna smajna bil-fidi li għandkom fi Kristu Ġesù, u bl-imħabba tagħkom għall-qaddisin kollha, minħabba fit-tama li hemm tistenniekom fis-smewwiet, li intom smajtu biha meta tħabbritilkom l-ewwel darba l-kelma tas-sewwa tal-Evanġelju.

Dan wasal għandkom bħalma qiegħed jagħti l-frott u jikber fid-dinja kollha, bħalma għamel s'issa fostkom, sa minn meta smajtu bil-grazzja ta' Alla u għaraftuha fis-sewwa.

Dan tgħallimtuh mingħand il-maħbub Epafra, seħibna fix-xogħol tagħna u ministru fidil ta' Kristu għalikom , li għarraf lilna wkoll bl-imħabba li għandkom fl-Ispirtu.

Il-persuna u l-ħidma ta' Kristu

Għalhekk aħna wkoll, mindu smajna bikom, ma hedejniex nitolbu għalikom, u nibqgħu nitolbu li tagħrfu sewwa r-rieda ta' Alla bl-għerf kollu u d-dehen spiritwali.

Hekk tkunu tistgħu tgħixu sewwa kif jixraq lill-Mulej u togħġbuh f'kollox bil-frott ta' kull opra tajba, u tikbru fl-għarfien ta' Alla, titwettqu bil-qawwa kollha li tiġi mill-qawwa tal-glorja tiegħu, biex tkunu tifilħu ġġarrbu kollox bis-sabar.

Ifirħu u roddu ħajr lill-Missier, li għamilkom denji li tissieħbu fil-wirt tal-qaddisin fis-saltna tad-dawl.

Ħelisna mill-ħakma tad-dlam, u daħħalna fis-saltna ta' Ibnu l-maħbub, li bih għandna l-fidwa, il-maħfra tad-dnubiet.

Hu x-xbieha ta' Alla li ma jidhirx,

il-kbir fost il-ħlejjaq kollha;

għax fih kien maħluq kollox, fis-sema u fl-art,

dak kollu li jidher u dak kollu li ma jidhirx,

Troni u Ħakmiet, Prinċipati u Setgħat .

Kollox bih u għalih kien maħluq,

hu li hu qabel kollox,

u kollox fih qiegħed iżomm.

Hu r-Ras tal-Ġisem, li hu l-Knisja.

Hu li hu l-bidu,

il-kbir li qam mill-imwiet,

sabiex ikun hu l-ewwel f'kollox.

Hekk Alla għoġbu li tgħammar fih il-milja kollha ;

bih Alla għoġbu jerġa' jħabbeb kollox miegħu; bid-demm tiegħu, imxerred fuq is-salib, ġieb is-sliem permezz tiegħu fis-sema u fl-art.

Intom ukoll kontu 'l bogħod minn Alla u għedewwa tiegħu minħabba l-ħażen ta' ħsibijietkom u għemilkom; imma issa sirtu ħbieb tiegħu permezz tal-mewt ta' Ibnu mogħti għall-mewt skont il-ġisem, biex dan iressaqkom quddiemu qaddisa, safja u bla għajb, kemm-il darba intom iżżommu sħaħ fil-fidi; sodi bla ma titħarrku mit-tama tal-Evanġelju li intom smajtu, u li tħabbar lill-ħlejjaq kollha taħt is-smewwiet, u li tiegħu jien, Pawlu, sirt ministru.

Il-ministeru ta' Pawlu fil-Knisja

Jien issa nifraħ bit-tbatijiet tiegħi minħabba fikom, għaliex bihom jiena ntemm f'ġismi dak li jonqos mit-tbatijiet ta' Kristu għall-ġisem tiegħu li hu l-Knisja .

Tagħha jiena sirt ministru, skont ma tani nagħmel Alla għalikom, jiġifieri li nxandar b'mod sħiħ il-Kelma ta' Alla, il-misteru li kien moħbi sa miż-żminijiet u l-ġenerazzjonijiet kollha, u li issa hu mgħarraf lill-qaddisin tiegħu, lil dawk li Alla ried jgħarrafhom kemm huwa kbir l-għana tal-glorja ta' dan il-misteru fost il-pagani, li hu Kristu fikom, it-tama tal-glorja tagħkom.

Lilu aħna nħabbru lill-bnedmin kollha, u nwissu u ngħallmu lil kulħadd bl-għerf kollu biex inwasslu lil kull bniedem għall-perfezzjoni fi Kristu .

Għalhekk jiena nitħabat u nissielet bis-saħħa tiegħu, li tinsab taħdem fija bil-qawwa kollha tiegħu.


Irridkom tkunu tafu kemm kelli nissielet minħabba fikom u minħabba f'dawk li joqogħdu f'Laodiċija u oħrajn li qatt ma raw wiċċi b'għajnejhom.

Dan nagħmlu biex inqawwilhom qalbhom u jinġabru lkoll flimkien fl-imħabba, ħalli jaslu għall-għana tal-fehma sħiħa u l-għarfien tal-misteru ta' Alla li hu Kristu.

Fih hemm moħbija t-teżori kollha tal-għerf u l-għaqal.

Dan qiegħed ngħidhulkom biex ħadd ma jqarraq bikom b'xi kliem fieragħ.

Jekk jien m'iniex f'nofskom b'ġismi, ninsab magħkom b'ruħi.

Nifraħ meta narakom iġġibu ruħkom bl-ordni u sħaħ fil-fidi tagħkom fi Kristu.

Il-milja tal-ħajja fi Kristu

Intom ilqajtu lil Kristu Ġesù l-Mulej; għixu mela magħqudin miegħu; niżżlu għeruqkom fih, u ibnu l-ħajja tagħkom fuqu; issaħħu fil-fidi, kif tgħallimtu, u mtlew bil-gratitudni.

Qisu li ħadd ma ijassarkom b'filosofija u kliem qarrieq u fieragħ skont dak li hu ġej mill-bnedmin, skont il-prinċipji tad-dinja u mhux ta' Kristu.

Fih hemm tgħammar il-milja sħiħa tad-divinità fil-ġisem; u intom, magħqudin kif intom miegħu, għandkom sehem mill-milja tiegħu, hu li hu r-Ras tal-Prinċipati u tas-Setgħat kollha.

Fih intom kontu ċirkonċiżi, mhux biċ-ċirkonċiżjoni b'idejn il-bnedmin, imma biċ-ċirkonċiżjoni ta' Kristu, li biha intom inżajtu mill-ġisem tad-dnub ; indfintu miegħu bil-magħmudija u rxuxtajtu miegħu permezz tal-fidi tagħkom fil-qawwa ta' Alla li qajmu mill-imwiet.

Kontu mejta minħabba dnubietkom u għax ma kellkomx iċ-ċirkonċiżjoni f'ġisimkom; imma issa Alla takom il-ħajja flimkien ma' Kristu:

Ħafrilna dnubietna kollha.

Ħassar il-kont tad-dejn li kellna

bl-obbligi li kien hemm kontrina;

neħħieh min-nofs u sammru mas-salib.

Neżża' l-Prinċipati u s-Setgħat ,

u għamel wirja minnhom quddiem

id-dinja, u karkarhom warajh fit-trijonf tiegħu bi Kristu.

Ħadd ma għandu jiġġudikakom fuq ikel u xorb, fuq festi u jiem ta' qamar ġdid , u fuq sibtijiet: dawn huma dell tal-ħwejjeġ li għandhom jiġu, imma r-realtà hija Kristu.

Tħallux lil min jisirqilkom il-premju billi jagħmilha tal-umli u taparsi jqim lill-anġli, jimla rasu bil-viżjonijiet u moħħu bil-frugħat ta' bniedem li hu bla ma jżomm mar-Ras li minnha l-ġisem kollu, permezz tal-għekiesi u l-irbit tiegħu, jieħu l-għajxien u l-għaqda biex jikber skont ma jagħtih Alla.

Il-ħajja ġdida fi Kristu

Ladarba intom, bil-mewt tagħkom ma' Kristu, ħlistu mill-prinċipji tad-dinja , għala issa, bħallikieku għadkom tgħixu għad-dinja, tintrabtu bi preċetti bħalma huma: "La tiħux dan, la dduqx din, la tmissx dak?"

U dan kollu għal ħwejjeġ li jiġu fix-xejn bl-użu : preċetti u tagħlim tal-bnedmin.

Fil-wiċċ jidhru li fihom xi għerf, reliġjon volontarja, umiltà u tgħakkis tal-ġisem; fir-realtà ma jiswew xejn ħlief biex ipaxxu l-frugħat tal-bniedem.


Jekk intom irxuxtajtu ma' Kristu, fittxu l-ħwejjeġ tas-sema, fejn Kristu qiegħed fuq il-lemin ta' Alla.

Aħsbu fil-ħwejjeġ tas-sema, mhux f'dawk tal-art.

Għax intom mittu, imma ħajjitkom hi moħbija flimkien ma' Kristu f'Alla.

Meta jidher Kristu, li hu l-ħajja tagħkom , imbagħad intom ukoll tidhru flimkien miegħu fil-glorja.

Mewtu ġo fikom dak kollu li hu tal-art: żina, faħx, ġibdiet, xewqat ħżiena, u r-regħba li hi idolatrija.

Minħabba dan tilħaq il-korla ta' Alla lil dawk li ma jobdux.

Hekk intom kontu timxu wkoll meta kontu tgħixu fihom.

Iżda issa intom ukoll ħallu kollox: korla, passjoni, ħażen, dagħa, u l-kliem mhux xieraq warrbuh minn fommkom.

Tigdbux lil xulxin, intom li nżajtu l-bniedem il-qadim bl-għemil kollu tiegħu, u lbistu l-bniedem il-ġdid, li jiġġedded dejjem skont ix-xbieha ta' min ħalqu u jikber fl-għerf.

Fih ma hemmx Grieg jew Lhudi, ċirkonċiż jew mhux, Barbaru jew Skita , ilsir jew ħieles, iżda Kristu f'kollox u f'kulħadd.

Intom il-magħżulin ta' Alla, il-qaddisin u l-maħbubin tiegħu.

Ilbsu mela sentimenti ta' ħniena, tjieba, umiltà, ħlewwa u sabar.

Stabru b'xulxin, u, jekk xi ħadd minnkom ikollu xi jgħid ma' ħaddieħor, aħfru lil xulxin; bħalma l-Mulej ħafer lilkom, hekk agħmlu intom ukoll.

U fuq kollox ilbsu l-imħabba, li hi l-qofol tal-perfezzjoni.

Ħalli s-sliem ta' Kristu jsaltan fi qlubkom, dak is-sliem li għalih kontu msejħa biex issiru ġisem wieħed.

U ta' dan roddu ħajr lil Alla.

Ħalli l-kelma ta' Kristu tgħammar sħiħa fikom; għallmu bl-għerf kollu u widdbu lil xulxin b'salmi u innijiet u b'għana spiritwali, u b'radd il-ħajr kantaw f'qalbkom innijiet lil Alla.

Kulma tagħmlu jew tgħidu, agħmlu kollox f'isem il-Mulej Ġesù, u roddu ħajr lil Alla l-Missier permezz tiegħu.

Il-ħajja fil-familja nisranija

Intom, nisa miżżewġa, obdu lil żwieġkom, kif għandu jkun fil-Mulej.

Intom imbagħad, irġiel miżżewġa, ħobbu n-nisa tagħkom, u tkunux iebsa magħhom.

Intom, tfal, isimgħu mill-ġenituri tagħkom f'kollox, għax dan hu li jogħġob lill-Mulej.

Intom, missirijiet, la ddejqux lil uliedkom, għax inkella jistgħu jaqtgħu qalbhom.

Intom, ilsiera, isimgħu f'kollox mis-sidien tagħkom bnedmin, mhux biex jarawkom huma u togħġbu lilhom, imma mill-qalb sempliċi tagħkom, għax tibżgħu mill-Mulej.

Kulma tagħmlu, agħmluh minn qalbkom bħallikieku lill-Mulej u mhux lill-bnedmin; għax tafu li għad tieħdu l-ħlas li ħejja b'wirt għalikom il-Mulej .

Aqdu lil Kristu Sidna.

Kull min jagħmel id-deni jitħallas tad-deni li jkun għamel, għax Alla ma jħares lejn wiċċ ħadd.


Intom, sidien, agħtu lill-ilsiera tagħkom il-ħaqq u s-sewwa, u kunu afu li intom ukoll għandkom sid fis-sema.

Eżortazzjoni

Żommu sħiħ fit-talb, ishru fih b'radd ta' ħajr lil Alla.

Itolbu wkoll għalina, biex Alla jiftħilna l-bieb għall-kelma u nxandru l-misteru ta' Kristu, li minħabba fih jien marbut bil-ktajjen.

Itolbu ħalli jiena nxandru u nitkellem fuqu kif għandi nitkellem.

Imxu bil-għaqal ma' dawk li huma barranin għalina; inqdew tajjeb b'kull okkażjoni.

Ħa tkun dejjem il-kelma tagħkom kollha ħlewwa, imħawra bil-melħ tal-għerf, biex tkunu tafu twieġbu sewwa lil kulħadd.

L-aħħar tislijiet

Tikiku, ħija l-għażiż, il-qaddej fidil u ħaddiem miegħi fil-Mulej, jagħtikom aħbari.

Għalhekk jien bgħattu għandkom, biex tkunu tafu fiex ninsab u jqawwilkom qalbkom.

Bgħattu ma' Oneżimu, ħija l-għażiż u fidil, u wieħed minnkom ukoll.

Huma jgħarrfukom b'kulma qiegħed jiġri hawnhekk.

Isellmilkom Aristarku, fil-ħabs miegħi, u Marku, il-kuġin ta' Barnaba - ġa għandkom l-ordnijiet dwaru; jekk jiġi għandkom ilqgħuh tajjeb - u Ġożwè, li jgħidulu Ġustu.

Dawn biss mil-Lhud li qegħdin jaħdmu miegħi għas-Saltna ta' Alla, u huma ta' faraġ kbir għalija.

Isellmilkom Epafra, wieħed minnkom, qaddej ta' Kristu Ġesù; dejjem iħabrek għalikom fit-talb biex intom iżżommu ruħkom sħaħ, perfetti u mwettqin fir-rieda ta' Alla.

Nixhidlu jien li hu jitħabat ħafna għalikom u għal dawk ta' Laodiċija u dawk ta' Ġerapoli .

Isellmilkom Luqa, it-tabib għażiż, u Dema.

Selluli għall-aħwa f'Laodiċija u għal Ninfa u l-knisja li tinġabar f'darha.

Meta tkunu qrajtu din l-ittra, ħudu ħsieb li jaqrawha wkoll fil-knisja ta' Laodiċija u intom taqraw l-ittra ta' Laodiċija .

Għidu lil Arkippu: Aħseb fil-ministeru li ħadt mill-Mulej, biex tagħmlu sewwa.

It-tislija tiegħi, b'idi stess, Pawlu.

Ftakru fil-ktajjen tiegħi.

Il-grazzja tkun magħkom.


L-EWWEL ITTRA LIT-TESSALONIKIN

Ħarsa ħafifa lejn l-ittra

Il-Knisja fit-Tessalonika, belt fil-Grigal tal-Greċja, twaqqfet wara li Pawlu kien sofra ħafna min-nies ta' Filippi.

Hu mar lejn Tessalonika u ħadem biex jaqla' x'jiekol u biex isostni l-ħidma tiegħu tax-xandir tal-kelma.

F'din l-ittra, Pawlu juri ruħu ferħan bit-Tessalonikin li laqgħu l-Aħbar it-Tajba u permezz tal-eżempju tagħhom, ħafna f'dak ir-reġjun daru lejn Kristu.

Aktarx li din l-ittra hi l-ewwel waħda li qatt kien kiteb Pawlu.

It-tieni ittra kitibhielhom ftit wara, forsi fl-istess sena.

Il-messaġġ ewlieni hu dwar it-tieni miġja ta' Kristu.

M'hemmx mod li ż-żmien ta' din il-miġja jkun magħruf; sadanittant il-mod ta' ħajja tal-insara kellu jkun wieħed attiv, ħalli s-siegħa li tiġi għal għarrieda ssibhom ippreparati.

Billi Pawlu kellu jitlaq mill-belt minħabba l-oppożizzjoni li kien qed isib minn xi Lhud, hu kien bagħat lil Timotju biex iwassallu l-aħbarijiet dwar il-komunità tal-insara li kien ħalla warajh.

L-aħbarijiet dwar il-fidi u l-imħabba tagħhom kienu tajbin minkejja li fil-Knisja kien qam xi ferment.

Xi membri kienu waqfu mix-xogħol għax kienu daħħlu f'rashom li l-aħħar miġja tal-Mulej kienet fil-qrib.

Oħrajn kienu inkwetati għaliex qrabathom mietu qabel din il-miġja u allura tħawdu dwar x'kien se jiġri minnhom.

Għalhekk Pawlu ħass li kellu jispjegalhom aħjar x'kienet din it-tieni miġja u kif kellhom iġibu ruħhom sakemm tasal.

Ifirħu dejjem,

itolbu bla heda,

iżżu ħajr lil Alla f'kollox.

Dan hu li jrid Alla mingħandkom fi Kristu Ġesù, ixxekklux l-Ispirtu, tmaqdrux il-profezija, ippruvaw kollox; it-tajjeb żommuh, u fuq kollox, warrbu kull xorta ta' ħażen ( , - ).

It-taqsim tal-ittra

Introduzzjoni ( , )

Gratitudni u tifħir ( , — , )

Jinkoraġġihom jgħixu ta' nsara veri ( , - )

Tagħlim dwar it-tieni miġja ta' Kristu ( , — , )

L-aħħar twissijiet ( , - )

Konklużjoni ( , - )


Tislima

Pawlu u Silvanu u Timotju lill-knisja ta' Tessalonika f'Alla l-Missier u l-Mulej Ġesù Kristu: grazzja lilkom u sliem.

Il-fidi u l-eżempju tat-Tessalonikin

Aħna kull ħin niżżu ħajr lil Alla minħabba fikom ilkoll, u niftakru fikom dejjem meta nitolbu.

Niftakru fil-ħidma li hi ġejja mill-fidi tagħkom u fit-taħbit li ħiereġ minn imħabbitkom; niftakru fil-qawwa tat-tama tagħkom f'Sidna Ġesù Kristu quddiem Alla Missierna.

Aħna nafu, l-aħwa, li Alla jħobbkom u għażilkom.

Għax l-Evanġelju tagħna lilkom ma kienx biss bil-kliem, imma wkoll bil-qawwa, bl-Ispirtu s-Santu u b'persważjoni sħiħa; intom tafu kif ġibna ruħna meta konna fostkom għall-ġid tagħkom.

Intom sirtu tixbhu lilna u l-Mulej, billi lqajtu l-kelma fost ħafna taħbit bil-ferħ tal-Ispirtu s-Santu.

Hekk intom sirtu mudell għal dawk kollha li emmnu fil-Maċedonja u l-Akaja .

Mhux biss il-kelma tal-Mulej ħarġet minn għandkom u xterdet fil-Maċedonja u l-Akaja, imma l-fidi li għandkom f'Alla xterdet ma' kullimkien b'mod li aħna ma għandna għalfejn ngħidu xejn.

Huma stess jgħidu x'laqgħa kellna għandkom, u kif dortu lejn Alla u tlaqtu l-idoli biex taqdu lil Alla ħaj u veru u tistennew ġej mis-sema lil Ibnu, li hu qajjem mill-imwiet, Ġesù li ħelisna mill-korla li ġejja.


Il-qalb ta' Pawlu u l-ħidma tiegħu

Intom tafu, l-aħwa, li l-miġja tagħna fostkom ma kinitx għal xejn.

Għalkemm aħna, bħalma tafu, batejna u żebilħuna f'Filippi qabel ma ġejna għandkom, imma għamilna l-qalb f'Alla tagħna, u fost ħafna taħbit xandarnielkom l-Evanġelju ta' Alla.

Il-kliem ta' tħeġġiġ tagħna lilkom la hu ħiereġ mill-għelt, la mill-wiċċ b'ieħor, u lanqas mill-qerq.

Aħna nxandru l-Evanġelju skont ma konna mġarrbin minn Alla qabel ma fdahulna f'idejna; u nfittxu li nogħġbu mhux lill-bnedmin imma lil Alla li jġarrab qlubna.

Kif tafu intom, aħna ma ġejniex inżiegħlu bikom bil-kliem, anqas ma kellna xi ħsieb ta' regħba, kif jista' jixhed Alla.

Aħna ma fittixniex il-glorja tal-bnedmin, la mingħandkom u lanqas mingħand ħaddieħor, għad li stajna nippretendu ħafna mingħandkom bħala Appostli ta' Kristu; imma ġibna ruħna magħkom bil-ħlewwa, bħalma omm tradda' tħaddan lil uliedha.

Aħna għożżejniekom hekk li ridna naqsmu magħkom mhux biss l-Evanġelju ta' Alla imma wkoll ħajjitna stess, daqskemm ħabbejniekom.

Intom, l-aħwa, tiftakru fit-taħbit u t-tbatija kbira tagħna.

Sakemm konna qegħdin inxandrulkom l-Evanġelju ta' Alla, aħna ħdimna billejl u binhar, biex lil ħadd minnkom ma ngħabbu.

Tixhdu intom u Alla wkoll, kemm kienet qaddisa, ġusta u bla għajb l-imġiba tagħna magħkom li emmintu.

Aħna, kif tafu, ġibna ruħna ma' kull wieħed minnkom qisna missier ma' wliedu: farraġniekom, għamilnielkom il-qalb, ħeġġiġniekom ħalli timxu kif hu xieraq quddiem Alla li sejħilkom għas-saltna u l-glorja tiegħu.

Aħna niżżu ħajr bla heda lil Alla talli l-kelma ta' Alla, li intom smajtu mingħandna, iltqajtuha mhux bħala kelma ta' bniedem, iżda bħala kelma ta' Alla, kif tassew hi, dik il-kelma li qiegħda taħdem fikom li emmintu.

Lilkom, ġralkom, l-aħwa, bħalma ġara lill-knejjes li jinsabu fil-Lhudija fi Kristu Ġesù: intom ilkoll sofrejtu min-nies ta' pajjiżkom dak li sofrew huma mingħand il-Lhud.

Dawn qatlu l-Mulej Ġesù u l-profeti, u lilna wkoll ħaqruna.

Huma ma jogħġbux lil Alla, u jobogħdu lill-bnedmin kollha, għax ma jħalluniex inkellmu lill-pagani biex isalvaw.

U hekk jimlew dejjem il-kejl ta' dnubiethom.

Imma l-għadab ta' Alla fl-aħħar waqa' fuqhom.

Pawlu jixtieq jerġa' jżurhom

Ngħid għalina, l-aħwa, meta aħna għal xi żmien konna mbiegħda minnkom, mill-għajn u mhux mill-qalb, kemm fittixna biex naraw lil wiċċkom, xewqana għall-aħħar li narawkom!

Għalhekk ridna niġu għandkom, jien, Pawlu, għal darba darbtejn; imma x-xitan fixkilna.

Min hu t-tama tagħna, il-ferħ tagħna, il-kuruna tagħna, il-foħrija tagħna, għal quddiem Sidna Ġesù f'jum il-miġja tiegħu?

Intom, u ħadd iżjed.

Intom il-glorja u l-ferħ tagħna!


Fl-aħħar ma stajniex aktar, u qtajnieha li nibqgħu weħidna f'Ateni , u nibagħtu lil Timotju, ħuna u seħibna fix-xogħol ta' Alla għax-xandir tal-Evanġelju ta' Kristu; bgħatnieh iwettaqkom u jagħmlilkom il-qalb fil-fidi tagħkom, sabiex ħadd minnkom ma jitħarrek fost dan it-tiġrib.

Intom stess tafu li aħna għal dan qegħdin; għaliex meta konna għadna għandkom aħna għednielkom minn qabel li għad irridu nbatu, bħalma ġara u bħalma tafu.

Għalhekk, jien ukoll meta ma flaħtx nissaporti aktar, bgħatt nara kif intom fil-fidi tagħkom, jekk ix-Xitan ġarrabkomx u t-taħbit tiegħi safax fix-xejn.

Issa ġie Timotju għandna mingħandkom u tana l-aħbarijiet tajba dwar il-fidi u l-imħabba tagħkom, u qalilna kif intom għadkom tiftakruna dejjem fil-ġid u kif tixtiequ tarawna bħalma aħna lilkom.

Għalhekk aħna għamilna l-qalb, l-aħwa, minħabba fikom u l-fidi tagħkom, fin-niket u t-tbatijiet tagħna.

Issa ngħixu għax intom sħaħ fil-Mulej.

Kif nistgħu niżżu ħajr lil Alla għal dan il-ferħ kollu li għandna minħabba fikom quddiem Alla tagħna!

Lejl u nhar nitlob fuq li nitlob biex nara lil wiċċkom u ntemm kulma jonqos fil-fidi tagħkom.

Mhux li kienu Alla nnifsu, Missierna, u Sidna Ġesù Kristu jwittulna t-triq għal għandkom!

Jalla l-Mulej ikattrilkom u jfawwarkom bl-imħabba għal xulxin u lejn kulħadd, l-istess bħalma aħna nħobbu lilkom, ħalli jqawwilkom qalbkom u jkollkom qdusija bla għajb quddiem Alla, Missierna, għal meta jiġi Sidna Ġesù mdawwar bil-qaddisin tiegħu!


Il-ħajja li jrid Alla

Fl-aħħar, l-aħwa, intom tgħallimtu mingħandna kif għandkom timxu biex togħġbu lil Alla, kif tabilħaqq qegħdin iġġibu ruħkom; aħna f'Sidna Ġesù nitolbukom u nħeġġukom biex tagħmlu xi ħaġa iżjed.

Tafu x'tagħlim tajniekom permezz ta' Sidna Ġesù.

Dan irid Alla minnkom: il-qdusija tagħkom, li titbiegħdu miż-żina, u li kull wieħed minnkom iżomm 'il ġismu fil-qdusija u l-ġieħ , u ma jħallix il-passjoni tegħlbu bħall-pagani li ma jagħrfux lil Alla.

F'din il-ħaġa ħadd ma għandu jagħmel tort jew ħsara lil ħuh, għax il-Mulej jaf jitħallas ta' dan kollu, kif ġa għednielkom qabel u tajniekom xhieda.

Għax Alla ma sejħilniex biex ngħixu fiż-żina, imma fil-qdusija.

Għalhekk min iwarrab dan it-tagħlim, ikun iwarrab mhux lill-bniedem, iżda lil Alla li takom l-Ispirtu qaddis tiegħu.

Fuq l-imħabba tal-aħwa ma għandniex għalfejn niktbulkom; intom stess tgħallimtu mingħand Alla kif għandkom tħobbu lil xulxin.

U dan intom qegħdin tagħmluh mal-aħwa kollha li jinsabu fil-Maċedonja kollha.

Inħeġġukom, ħuti, li tagħmlu iktar minn hekk.

Fittxu li tgħixu fil-kwiet, kulħadd jagħmel li għandu jagħmel u taħdmu b'idejkom, kif ġa għednielkom.

Hekk intom timxu kif jixraq quddiem il-barranin, u ma jkollkom bżonn ħadd.

Il-miġja tal-Mulej

Ma rridux li ma tkunux tafu, l-aħwa, fuq il-mejtin biex ma ssewdux qalbkom bħall-oħrajn li ma għandhomx tama.

Jekk aħna nemmnu li Ġesù miet u qam mill-imwiet, hekk ukoll Alla jiġbor miegħu lil dawk li raqdu f'Ġesù.

Dan ngħidulkom fuq il-kelma tal-Mulej, jiġifieri li aħna li nkunu għadna hawn ħajjin għall-miġja tal-Mulej, ma mmorrux qabel dawk li jkunu raqdu.

Għaliex il-Mulej innifsu mal-kmand, mal-leħen tal-arkanġlu u t-tromba ta' Alla, jinżel mis-sema, u dawk li jkunu mietu fi Kristu jqumu l-ewwel.

Imbagħad aħna li nkunu ħajjin, li nkunu għadna hawn, ninħatfu magħhom fis-sħab biex niltaqgħu mal-Mulej fl-ajru.

Hekk inkunu dejjem mal-Mulej.

Agħmlu l-qalb lil xulxin b'dan il-kliem.


Dwar il-ħin u ż-żmien, l-aħwa, ma għandix bżonn niktbilkom.

Intom tafu sewwa li Jum il-Mulej jiġi għal għarrieda bħal ħalliel billejl.

Meta kulħadd jibda jgħid: "Sliem u mistrieħ", dak il-ħin stess, bħall-uġigħ fuq mara li tkun waslet għall-ħlas, tiġi fuqhom għal għarrieda l-qerda u ma jeħilsu b'xejn.

L-aħwa, intom m'intomx fid-dlam biex Jum il-Mulej jeħodkom għal għarrieda bħal ħalliel.

Intom ilkoll ulied id-dawl u wlied il-jum; aħna m'aħniex ulied il-lejl, anqas ulied id-dlam.

Għalhekk ma għandniex norqdu bħall-oħrajn, iżda nishru u ngħixu bil-qjies.

Għax min jorqod, jorqod billejl; u min jisker, jisker billejl.

Ladarba aħna wlied il-jum, ejjew ngħixu bil-qjies, nilbsu l-kurazza tal-fidi u l-imħabba, u l-elmu tat-tama tas-salvazzjoni.

Għax Alla ma għażilniex għall-għadab, imma biex niksbu s-salvazzjoni permezz ta' Sidna Ġesù Kristu, li miet għalina, sabiex sew jekk inkunu nishru u sew jekk inkunu rieqda meta jiġi, ngħixu ħaġa waħda miegħu.

Għalhekk farrġu lil xulxin u ibnu lil xulxin, kif qegħdin tagħmlu.

L-aħħar kelma u tislijiet

Nitolbukom, l-aħwa, isimgħu minn dawk li qegħdin jaħdmu f'nofskom, u li l-Mulej qegħedhom fuqkom biex iwissukom.

Għożżuhom u ħobbuhom kemm tifilħu minħabba fil-ħidma tagħhom.

Għixu fis-sliem bejnietkom.

Aħna nħeġġukom, l-aħwa, biex twiddbu lill-għażżenin, tagħmlu l-qalb lill-beżżiegħa, tgħinu lid-dgħajfa, tistabru b'kulħadd.

Qisu li ħadd ma jrodd deni b'deni, imma fittxu dejjem il-ġid ta' xulxin u ta' kulħadd.

Ifirħu dejjem,

itolbu bla heda,

iżżu ħajr lil Alla f'kollox.

Dan hu li jrid Alla mingħandkom fi Kristu Ġesù.

Ixxekklux l-Ispirtu, tmaqdrux il-profezija, ippruvaw kollox: it-tajjeb żommuh, u, fuq kollox, warrbu kull xorta ta' ħażen.

U Alla tas-sliem iqaddiskom f'kollox, u jżommkom sħaħ bla mittiefsa fl-ispirtu, fir-ruħ u fil-ġisem , sa ma jiġi Sidna Ġesù Kristu.

Fidil hu Alla li sejħilkom, u huwa jagħmel dan.

L-aħwa, itolbu wkoll għalina.

Sellu għall-aħwa kollha b'bewsa qaddisa.

Bil-qawwa kollha nitlobkom f'ġieħ il-Mulej li taqraw din l-ittra lill-aħwa kollha.

Il-grazzja ta' Sidna Ġesù Kristu tkun magħkom.


IT-TIENI ITTRA LIT-TESSALONIKIN

Ħarsa ħafifa lejn l-ittra

Il-ftuħ tat-tieni ittra li Pawlu kiteb lit-Tessalonikin hu talba ta' ringrazzjament lil Alla għall-fidi u l-imħabba qawwija li jissaħħu fost l-insara tal-belt.

Biss, hu għaraf ukoll li d-diffikultajiet kienu żdiedu wkoll.

Allura, reġa' kitbilhom biex ifissrilhom aktar fid-dettall it-tagħlim li kien wasslilhom permezz tal-ewwel ittra.

Din l-ittra nkitbet ftit wara l-oħra.

Riedhom jifhmu li Alla kien biss qiegħed jipprova l-fidi tagħhom u mhux jikkastigahom.

Iwissihom biex ma jemmnux lil min qalilhom li hu bagħat ittra li tgħid li l-Mulej kien diġà ġie.

Il-miġja trijonfali ta' Kristu kellha sseħħ wara li jidher l-antikrist.

Iwissihom biex ma jitgħażżnux, anzi jibqgħu attivi u ma jieqfu qatt jagħmlu l-ġid.

Lill-mexxejja tal-Knisja jordnalhom biex jinqatgħu minn dawk li jirrifjutaw li jobdu t-tagħlim li kien qed iwasslilhom permezz ta' din l-ittra.

Pawlu jagħlaq l-ittra tiegħu b'talba ta' barka:

Jagħtikom is-sliem il-Mulej tas-sliem innifsu dejjem u f'kollox.

Il-Mulej magħkom ilkoll… Il-grazzja ta' Sidna Ġesù Kristu tkun magħkom ilkoll ( , ; ).

It-taqsim tal-ittra

Introduzzjoni ( , - )

Tifħir u twissija ( , - )

Tagħlim dwar it-tieni miġja ta' Kristu ( , - )

Jinkoraġġihom jgħixu ta' nsara veri ( , - )

Konklużjoni ( , - )


Tislima

Pawlu u Silvanu u Timotju lill-knisja tat-Tessalonikin li hi f'Alla Missierna u l-Mulej Ġesù Kristu.

Il-grazzja u s-sliem lilkom minn Alla l-Missier u l-Mulej Ġesù Kristu.

Il-miġja ta' Kristu u l-ġudizzju

Aħna għandna dejjem niżżu ħajr lil Alla, l-aħwa, minħabba fikom, u hekk jixraq, għax il-fidi tagħkom qiegħda tikber fuq li tikber, u qiegħda toktor fostkom ilkoll l-imħabba li kull wieħed minnkom għandu għall-ieħor.

Għalhekk aħna stess niftaħru bikom fil-knejjes ta' Alla għas-sabar tagħkom u għall-fidi tagħkom fil-persekuzzjonijiet u t-tbatijiet kollha li intom għaddejjin minnhom.

Minn dan jidher il-ħaqq ġust ta' Alla, ħalli b'hekk tkun tixirqilkom is-Saltna ta' Alla, li minħabba fiha qegħdin tbatu.

Alla għad jagħmel is-sewwa, u jrodd it-tbatija lil dawk li qegħdin iġagħlukom issofru; u għad iserraħ lilkom li qegħdin issofru, kif ukoll lilna, dak in-nhar li l-Mulej Ġesù jfeġġ mis-smewwiet imdawwar bl-anġli tal-qawwa tiegħu b'nar iħeġġeġ, biex iħallas lil dawk li ma jagħrfux lil Alla, u 'l dawk li ma jobdux l-Evanġelju ta' Sidna Ġesù.

Dawn għad jitħallsu bil-piena tat-telfien ta' dejjem, 'il bogħod minn wiċċ il-Mulej u mill-glorja tal-qawwa tiegħu, dakinhar li jiġi biex jieħu l-glorja mingħand il-qaddisin tiegħu u l-ġieħ minn dawk kollha li jkunu emmnu, għax intom emmintu x-xhieda tagħna fostkom.

Għalhekk aħna dejjem nitolbu għalikom li Alla tagħna jagħmilkom denji tas-sejħa tiegħu, u jagħmel li bil-qawwa tiegħu sseħħ kull rieda tajba tagħkom għall-ġid u kull ħidma tal-fidi tagħkom.

U hekk l-isem ta' Sidna Ġesù Kristu jkun igglorifikat fikom u intom fih skont il-grazzja ta' Alla tagħna u tal-Mulej Ġesù Kristu.


Meta jidher il-Mulej

L-aħwa, għal dak li għandu x'jaqsam mal-miġja ta' Sidna Ġesù Kristu u l-ġemgħa tagħna biex ningħaqdu miegħu, nitolbukom biex ma toqogħdux tħawdu raskom malajr u tinħasdu bħallikieku l-miġja ta' jum il-Mulej qorbot, u la jekk tkunu mnebbħin mill-ispirtu u lanqas jekk tisimgħu xi kelma jew taqraw xi ittra taparsi mingħandna.

Tħallux 'il min iqarraq bikom, b'ebda mod!

L-aħħar jum ma jkunx magħna qabel ma tkun seħħet ir-rewwixta u jinkixef il-Bniedem tad-dnub, ikkundannat għat-telfien; hu li jqum u jintrafa' fuq kulma jġib l-isem ta' Alla jew kulma hu miqjum mill-bnedmin, sabiex hu stess joqgħod bilqiegħda fit-tempju ta' Alla u jsejjaħ lilu nnifsu Alla.

Ma tiftakrux li dan kollu kont ngħidhulkom meta kont fostkom?

U issa intom tafu x'qiegħed iżomm li dan ma jseħħx għalissa qabel żmienu.

Tassew li l-misteru tal-ħażen ġa qiegħed jaħdem, imma kulma għandu jiġri ma jiġrix qabel ma jkun twarrab min-nofs dak li issa qiegħed irażżnu.

Imbagħad jinkixef il-Ħażin, u l-Mulej Ġesù joqtlu b'nifs fommu u jeqirdu bid-dija tal-preżenza tiegħu.

Il-Ħażin għad jiġi bil-qawwa tax-Xitan, u jagħmel kull xorta ta' mirakli u sinjali u għeġubijiet foloz, u jinqeda b'kull xorta ta' qerq u ħażen fuq dawk li huma kkundannati għall-qerda għax ma ħabbewx u ma laqgħux il-verità biex isalvaw.

Għalhekk Alla qed jibagħtilhom kontrihom qawwa qarrieqa biex jemmnu l-gideb, ħalli b'hekk dawk kollha li ma jemmnux il-verità, imma jogħġobhom il-ħażen, ikunu kkundannati.

Il-maħturin għas-salvazzjoni

Aħna għandna niżżu ħajr dejjem 'l Alla minħabba fikom, l-aħwa maħbubin mill-Mulej, għaliex Alla għażilkom biex tkunu l-ewwel frott tal-fidwa bil-qdusija tal-Ispirtu s-Santu u l-fidi fil-verità.

Għal dan Alla sejħilkom permezz tal-Evanġelju tagħna, biex ikollkom sehem fil-glorja ta' Ġesù Kristu.

Mela, l-aħwa, żommu ruħkom wieqfa u sħaħ fit-tradizzjonijiet li intom tgħallimtu sew bil-kelma sew bl-ittra tagħna.

Sidna Ġesù Kristu stess u Alla Missierna, li ħabbna u tana l-kuraġġ ta' dejjem u t-tama sħiħa bil-grazzja, jqawwilkom qalbkom u jsaħħaħkom f'kull għemil u kelma tajba.


Itolbu għalina

Mill-bqija, l-aħwa, itolbu għalina biex il-kelma tal-Mulej tiġri l-ġirja tagħha u tkun milqugħa bil-ġieħ bħalma ġara fostkom.

Itolbu biex inkunu meħlusa minn nies ħżiena u bla liġi.

Għax mhux kulħadd għandu l-fidi iżda l-Mulej hu fidil; hu jwettaqkom u jħariskom mill-Ħażin .

Aħna żguri minnkom fil-Mulej, jiġifieri, li intom qegħdin tagħmlu u għad tagħmlu dak li ordnajnielkom.

Jalla l-Mulej iwassal lil qlubkom għall-imħabba ta' Alla u s-sabar ta' Kristu.

Tkunux għażżenin

L-aħwa, fl-isem tal-Mulej Ġesù Kristu nordnawlkom li żżommu ruħkom 'il bogħod mill-aħwa kollha li jgħixu fl-għażż u li mhumiex jimxu skont it-tradizzjoni li ħadtu mingħandna.

Intom stess tafu kif jeħtieġ li timxu fuq l-eżempju tagħna.

Aħna ma tgħażżinniex meta konna fostkom; il-ħobż li kilna, ħadd ma tahulna b'xejn; imma lejl u nhar ħdimna u tħabatna u batejna biex ma nkunu ta' piż għal ħadd minnkom.

Imxejna hekk mhux għax ma għandniex dritt li żżommuna intom, imma ridna nagħtukom eżempju biex timxu fuqu.

Meta konna fostkom aħna ordnajnielkom li jekk xi ħadd ma jridx jaħdem, dan anqas ma għandu jiekol.

Issa aħna smajna li hemm xi wħud fostkom li qegħdin jitgħażżnu; mhumiex jaħdmu, imma qed jinħlew fix-xejn.

Lil dawn in-nies nordnawlhom u nwissuhom, f'isem il-Mulej Ġesù Kristu, biex jaħdmu sewwa u għajxienhom jaqilgħuh.

U intom, l-aħwa, agħmlu l-ġid bla qatt ma tegħjew.

Jekk ikun hemm xi ħadd fostkom li ma jagħtix widen għall-kliem li qiegħed ngħidilkom f'din l-ittra, immarkawh u nqatgħu minnu, ħalli jistħi; mhux li tħarsu lejh bħala għadu, imma li twiddbuh bħala ħukom.

Il-barka tal-aħħar

Jagħtikom is-sliem il-Mulej tas-sliem innifsu dejjem u f'kollox.

Il-Mulej magħkom ilkoll.

Din hi t-tislima tiegħi b'idi stess, Pawlu; din hi l-firma f'kull ittra tiegħi kif nikteb jien.

Il-grazzja ta' Sidna Ġesù Kristu tkun magħkom ilkoll.


L-EWWEL ITTRA LIL TIMOTJU

Ħarsa ħafifa lejn l-ittra

Timotju kien żagħżugħ mill-Asja Minuri, iben omm Lhudija u missier Grieg.

Aktarx li kien iltaqa' ma' Pawlu f'Listra u baqa' miegħu bħala wieħed mill-imseħbin ħabrieka fil-missjoni Pawlina.

Timotju kien qisu iben għal Pawlu minħabba li kien hu li għammdu.

Għalkemm din l-ittra hi indirizzata direttament lil Timotju, fiha nsibu struzzjonijiet ċari mingħand Pawlu dwar id-diffikultajiet li kienu qed jinqalgħu f'Efesu.

Kienu tfaċċaw xi nies li bdew ixerrdu tagħlim qarrieq.

Bdew jixterrdu teoriji bbażati fuq il-ħsieb li d-dinja fiha nfisha hi ħażina u għalhekk kull kuntatt ma' dak li hu materjali kien ħażin.

L-uniku mezz ta' salvazzjoni kien jista' jinkiseb permezz ta' tagħrif sigriet speċjali.

Biex bniedem ikun tajjeb kellu jżomm lura miż-żwieġ u minn ċertu tip ta' ikel.

Pawlu jiftaħ għajnejn Timotju biex bħala żagħżugħ ma jinġarrx mill-kurrent ta' dan it-tagħlim żbaljat.

L-Appostlu jagħti lil Timotju xi struzzjonijiet dwar kif kellu jagħżel il-mexxejja tal-komunitajiet insara fid-diversi ministeri tagħhom.

Iwissih personalment biex iħares il-fidi li ħaddan u xehed għaliha.

Hekk biss jista' n-nisrani jgawdi s-sebħ li fih għad jidher Kristu.

Dak li hu hieni u waħdu setgħani,

is-Sultan tas-slaten u s-Sid tas-sidien,

li hu biss ma jmut qatt

u jgħammar f'dawl li ħadd ma jista' jersaq lejh,

hu li ebda bniedem qatt ma rah u anqas qatt jista' jarah.

Lilu ġieħ u setgħa għal dejjem!

Ammen ( , - ).

It-taqsim tal-ittra

Introduzzjoni ( , - )

Istruzzjonijiet dwar il-Knisja u l-ministri tagħha ( , — , )

Istruzzjonijiet lil Timotju dwar ix-xogħol tiegħu ( , — , )


Tislima

Pawlu, appostlu ta' Kristu Ġesù b'ordni ta' Alla s-Salvatur tagħna, u ta' Kristu Ġesù t-tama tagħna, lil Timotju, ibni tassew fil-fidi; grazzja, ħniena u sliem mingħand Alla l-Missier u mingħand Kristu Ġesù Sidna.

Twissija kontra t-tagħlim ħażin

Ibqa' f'Efesu , bħalma wissejtek jien u sejjer lejn il-Maċedonja , biex tordna lil xi wħud ħalli ma jgħallmux tagħlim ieħor, u anqas ma jiġru wara ħrejjef u ġenealoġiji li ma jispiċċaw qatt, ħwejjeġ li aktar iqanqlu l-kurżità milli jgħinu għall-pjan ta' Alla li jseħħ bil-fidi.

Issa l-iskop ta' din it-twissija hu l-imħabba li toħroġ minn qalb safja, minn kuxjenza tajba u minn fidi sinċiera.

Xi wħud, billi tbiegħdu minn dan, intilfu fi tlablib fieragħ; iridu jagħmluha ta' għalliema tal-Liġi, bla ma jifhmu x'inhuma jgħidu jew fuqiex qegħdin jinsistu.

Issa aħna nafu li l-Liġi hi tajba jekk wieħed jinqeda biha tajjeb; nafu li l-Liġi mhijiex magħmula għal dawk li huma tajbin, imma għal dawk li huma bla liġi u bla rażan, ħżiena u midinbin, bla reliġjon u sagrilegi, qattiela ta' missirijiethom u ta' ommijiethom, qattiela, żienja, omosesswali, negozjanti tal-ilsiera, giddieba, dawk li jaħilfu l-falz; u għal dak kollu li jmur kontra t-tagħlim sħiħ.

Dan hu li jgħallem l-Evanġelju tal-glorja ta' Alla l-imbierek, fdat f'idejja.

Radd il-ħajr għall-ħniena ta' Alla

Niżżi ħajr lil Kristu Ġesù Sidna, li tani l-qawwa għal dan ix-xogħol u li deherlu li kienet tistħoqqli l-fiduċja tiegħu u għamilni ministru tiegħu, lili li qabel kont dagħaj, persekutur u żeblieħi tiegħu.

Iżda sibt il-ħniena, għax dak li għamilt għamiltu bla ma kont naf, billi kont għadni bla fidi.

Anzi lili l-grazzja ta' Sidna kienet mogħtija bil-kotra, flimkien mal-fidi u mal-imħabba, li hi fi Kristu Ġesù.

Din hija kelma ta' min jemminha u jilqagħha għalkollox: li Kristu Ġesù ġie fid-dinja biex isalva l-midinbin; u fosthom, lili l-ewwel wieħed.

Iżda jien minħabba f'hekk sibt il-ħniena, biex bija, bħala l-ewwel wieħed, Kristu Ġesù juri s-sabar kollu tiegħu, b'eżempju għal dawk li kienu għad iridu jemmnu fih biex ikollhom il-ħajja ta' dejjem.

Lis-Sultan ta' dejjem,

li ma jmutx u li ma jidhirx,

lil Alla waħdu, ġieħ u glorja għal dejjem ta' dejjem!

Ammen.

Din hi, Timotju, ibni, l-ordni li nħallilek f'idejk skont il-profeziji li saru fuqek sa minn qabel; biex bis-saħħa tagħhom tidħol bil-qawwa għat-taqbida t-tajba, b'fidi u b'kuxjenza tajba.

Xi wħud, għax warrbu l-kuxjenza, tfarrku fil-fidi.

Fosthom hemm Imeni u Alessandru, li jien ħallejthom f'idejn ix-Xitan biex jitgħallmu ma jeħduhiex kontra Alla.


It-talb pubbliku

Nitolbok l-ewwel nett li jsiru suppliki, orazzjonijiet, talb u radd il-ħajr għall-bnedmin kollha; għas-slaten, għal dawk kollha li għandhom xi awtorità, biex inkunu nistgħu ngħaddu ħajja fil-kwiet u fis-sliem, fit-tjieba u kif jixraq.

Dan hu tajjeb u jogħġob lil Alla s-Salvatur tagħna, li jrid li l-bnedmin kollha jsalvaw u jaslu biex jagħrfu l-verità.

Għax wieħed hu Alla, u wieħed hu l-medjatur bejn Alla u l-bniedem, il-Bniedem Kristu Ġesù, li ta lilu nnifsu bħala prezz tal-fidwa għal kulħadd; u x-xhieda ta' dan ngħatat f'waqtha.

Hu għal dan li jien kont magħmul xandar u appostlu - qiegħed ngħid is-sewwa, m'iniex nigdeb - biex ngħallem lill-ġnus il-fidi u l-verità.

Nixtieq li l-irġiel jitolbu kullimkien, jerfgħu 'l fuq idejn safja bla għadab u bla ġlied.

Hekk ukoll nixtieq li n-nisa jiżżejnu bi lbies xieraq, bil-modestja u bl-għaqal, mhux b'xagħarhom midfur, anqas bid-deheb jew ġawhar jew ilbies lussuż, imma bl-għemil it-tajjeb, kif jixraq lil nisa li jridu jkunu twajbin.

Il-mara għandha toqgħod titgħallem bil-kwiet u bl-umiltà kollha.

Ma nħalli qatt li mara tgħallem jew li taħkem fuq ir-raġel; hi għandha toqgħod fis-skiet.

Għax Adam ġie magħmul l-ewwel, imbagħad Eva.

U ma kienx Adam li safa mqarraq; kienet il-mara li, wara li kienet imqarrqa, waqgħet fil-ħtija.

Madankollu hi ssalva bil-maternità tagħha sakemm tibqa' tgħix fil-fidi, fl-imħabba, fil-qdusija u fil-modestja.


L-għażla tal-isqof

Din hi kelma ta' min joqgħod fuqha: min jixtieq ix-xogħol ta' isqof jixtieq xogħol sabiħ.

Jeħtieġ, imma, li l-isqof ikun bniedem li ma ssibx xi tgħid fih; li jkun raġel ta' mara waħda; li jkun meqjus, prudenti, serju; li jilqa' l-barranin, jaf jgħallem; li ma jkunx mogħti għax-xorb; li ma jkunx vjolenti, imma ġwejjed; li ma jkunx ġellied, anqas rgħib għall-flus; li jkun raġel jaf imexxi tajjeb id-dar tiegħu; u li jżomm lil uliedu fl-ubbidjenza bir-rispett kollu.

Għax jekk wieħed ma jkunx jaf imexxi 'l daru stess, kif jista' jieħu ħsieb il-Knisja ta' Alla?

Ma għandux ikun wieħed li għadu kif tgħammed, li ma jmurx jimtela bih innifsu u hekk jaqa' fil-kundanna tax-xitan.

Għandu jkollu wkoll isem tajjeb mal-barranin, li ma jaqax fl-għajb u jaqa' fix-xibka tax-Xitan.

L-għażla tad-djakni

Hekk ukoll id-djakni : għandhom ikunu nies serji, li ma jilagħbux bil-kliem, ma jkunux mogħtija żżejjed għall-inbid, anqas għall-qligħ baxx tal-flus; għandhom iżommu sħiħ il-misteru tal-fidi b'kuxjenza safja.

Dawn ukoll għandhom l-ewwel jgħaddu mill-prova; imbagħad, jekk wieħed ma jsib xejn xi jgħid fihom, ikunu jistgħu jaqdu bħala djakni.

Hekk ukoll in-nisa tagħhom għandhom ikunu serji, ma jqassux fuq l-oħrajn, ikunu meqjusa fl-imġiba tagħhom u ta' min jafdahom f'kollox.

Id-djakni jkunu rġiel li ma jkunux miżżewġin ma' aktar minn mara waħda, u li jkunu jafu jmexxu 'l uliedhom u 'l djarhom sewwa.

Għax dawk li jaqdu dmirhom sewwa bħala djakni jiksbu ġieħ għoli għalihom infushom u fiduċja kbira fil-fidi li hi fi Kristu Ġesù.

Il-misteru tar-reliġjon tagħna

Qiegħed niktiblek dan, għalkemm għandi tama qawwija li ma ndumx ma niġi għandek.

Imma biex, jekk indum ma niġi, tkun taf kif wieħed għandu jġib ruħu fid-dar ta' Alla, li hi l-Knisja ta' Alla l-ħaj, kolonna u pedament tal-verità.

Bla ebda dubju, kbir hu l-misteru tar-reliġjon tagħna:

Hu deher fil-ġisem,

kien iġġustifikat bl-Ispirtu,

deher lill-anġli,

ixxandar fost il-pagani,

emmnuh fid-dinja,

ittieħed fil-glorja.


L-għalliema foloz

L-Ispirtu jgħidha ċar li fl-aħħar taż-żminijiet xi wħud jitbiegħdu mill-fidi u jagħtu widen għal spirti qarrieqa u għal tagħlim tax-xjaten.

Dawn jisfaw mqarrqa minn nies giddieba, li għandhom il-marka tal-ħażen fuq il-kuxjenza tagħhom ; bħal dawk li jikkundannaw iż-żwieġ u ma jridux li jittiekel ikel li Alla ħalqu biex jittieħed b'radd il-ħajr minn dawk li ħaddnu l-fidi u li waslu għat-tagħrif sħiħ tal-verità.

Kulma ħalaq Alla hu tajjeb.

Xejn ma għandu jitwarrab minn dak li jista' jittieħed b'radd ta' ħajr, ladarba tqaddes bil-kelma ta' Alla u bit-talb.

Il-ministru tajjeb ta' Kristu Ġesù

Meta inti tagħti tagħlim bħal dan lill-aħwa, tkun qaddej tajjeb ta' Kristu Ġesù, imrawwem fil-kliem tal-fidi u fit-tagħlim tajjeb li miegħu mxejt.

Tagħtix kas ta' dawk il-ħwejjeġ fiergħa li jgħoddu biss għan-nisa xjuħ.

Tħarreġ fit-tjieba.

It-taħriġ tal-ġisem ftit jiswa, waqt li t-tjieba tiswa għal kollox billi fiha għandha l-wegħda tal-ħajja ta' issa u ta' dik li għad trid tiġi.

Din hi kelma ta' min jemminha u jilqagħha għalkollox; hu għal dan l-għan li aħna nitħabtu u nitqabdu, għax it-tama tagħna hi f'Alla l-ħaj, li hu s-Salvatur tal-bnedmin kollha, l-aktar ta' dawk li jemmnu.

Dan ordna u dan għallem.

Qis li ħadd ma jmaqdrek għax inti żagħżugħ; kun ta' eżempju għal dawk li jemmnu, fi kliemek u fl-imġiba tiegħek, fl-imħabba, fil-fidi, fis-safa.

Sa ma niġi, ħu ħsieb il-qari tal-Kotba Mqaddsa , it-twissijiet u t-tagħlim.

Tinsiex il-grazzja li għandek fik, li kienet mogħtija lilek bis-saħħa tal-kliem tal-profezija u bit-tqegħid tal-idejn tal-presbiteri fuqek.

Dawn il-ħwejjeġ ħu ħsiebhom, agħti ruħek għalihom, biex kulħadd jara li int miexi 'l quddiem.

Għasses fuqek innifsek u fuq it-tagħlim tiegħek; żomm sħiħ f'dawn il-ħwejjeġ, għax, jekk tagħmel hekk, issalva lilek innifsek u lil dawk li jisimgħuk.


Dmirijiet tal-insara lejn xulxin

Lil min hu mdaħħal fiż-żmien tiħdux bl-aħrax, imma wissih qisu missierek.

Iż-żgħażagħ imxi magħhom bħal aħwa; imxi man-nisa mdaħħlin fiż-żmien bħallikieku ommijiet, u man-nisa żgħażagħ bħallikieku ħutek, bis-safa kollu.

Weġġaħ lir-romol li huma romol tassew .

Jekk mara armla għandha l-ulied jew ulied uliedha, dawn għandhom jitgħallmu l-ewwel jagħmlu dmirhom billi jġibu rispett lill-familja tagħhom u jroddu lill-ġenituri tagħhom dak li ħaqqhom; għax dan jogħġob lil Alla.

Dik imbagħad li hi tassew armla u ma għandha 'l ħadd, tqiegħed it-tama f'Alla u tgħaddi jiemha fit-talb u fl-orazzjoni lejl u nhar; imma dik li ħsiebha fix-xalar, għalkemm hi ħajja, hija mejta.

Dan kollu għidhulhom, biex ikunu nies li ħadd ma jsib xejn xi jgħid fihom.

Jekk xi ħadd ma jiħux ħsieb niesu, l-aktar dawk tal-familja tiegħu, dan ċaħad il-fidi u hu agħar minn wieħed li ma jemminx.

Biex armla tkun magħduda fl-ordni tan-nisa romol ma jridx ikollha inqas minn sittin sena; trid tkun mara ta' raġel wieħed u tkun tat xhieda tal-imġiba tajba tagħha: li tkun rabbiet sewwa 'l uliedha, laqgħet il-barranin, ħaslet riġlejn l-aħwa qaddisin, għenet 'il dawk li huma mħabbta, u tkun tat ruħha għal kull għemil tajjeb.

Imma nisa romol żgħażagħ warrabhom, għax meta jixegħlu b'xewqat li jaqtgħuhom minn Kristu, huma jagħtihom li jiżżewġu, u hekk jaqgħu fil-kundanna, għax ikunu kisru l-ewwel wegħda.

Barra minn dan, jidraw fl-għażż u joqogħdu jiġġerrew minn dar għal oħra; u jsiru mhux biss għażżiena, imma wkoll paċpaċa u fiergħa, u jħollu lsienhom fuq dak li ma għandhomx jgħidu.

Għalhekk in-nisa li jormlu żgħażagħ irridhom jerġgħu jiżżewġu, inisslu l-ulied u jkollhom dar x'imexxu; u li lill-għadu ma jagħtuh ebda okkażjoni ta' tmaqdir.

Għax hemm xi wħud minnhom li ġa ħarġu barra mit-triq għal wara x-Xitan.

Jekk mara li temmen għandha magħha xi nisa romol, tgħinhom hi, u mhux titgħabba bihom il-knisja, biex il-knisja tgħin lil dawk li huma romol tassew.

Il-presbiteri

Il-presbiteri, li jmexxu sewwa, ikun jistħoqqilhom ġieħ għal darbtejn , l-aktar dawk li jagħmlu x-xogħol tax-xandir tal-kelma u tat-tagħlim.

Għax l-Iskrittura tgħid: "La tqigħedx sarima ma' ħalq il-gendus li jidres", u wkoll: "Il-ħaddiem ħaqqu ħlasu".

Qatt tilqa' akkuża kontra presbiteru jekk mhux fuq ix-xhieda ta' tnejn jew tlieta min-nies.

Lil dawk li jiżbaljaw wissihom quddiem kulħadd, biex l-oħrajn jibżgħu.

Inwissik bil-qawwa kollha quddiem Alla u Kristu Ġesù, u quddiem l-anġli magħżula , biex iżżomm tajjeb dawn il-ħwejjeġ kollha bla ma tħares lejn wiċċ ħadd u bla ma tixxaqleb lejn ħadd.

Tkunx ħafif biex tqiegħed idejk fuq dak li jkun; tisseħibx fid-dnubiet ta' ħaddieħor; żomm ruħek safi!

Tixrobx ilma biss, imma ħu ftit inbid, għax jagħmillek tajjeb għall-istonku u l-mard tiegħek ta' spiss.

Hemm xi wħud li dnubiethom huma magħrufa sa minn qabel ma jsir ħaqq minnhom; oħrajn, iżda, dnubiethom jingħarfu wara.

Hekk ukoll jintgħarfu l-għemejjel it-tajba; u saħansitra dawk li m'humiex magħrufa, ma jistgħux jibqgħu moħbija.


L-Ilsiera

Dawk li huma lsiera taħt il-madmad iqisu lis-sidien tagħhom bħala nies li jistħoqqilhom kull ġieħ, biex ma jkunux imkasbra l-isem ta' Alla u t-tagħlim.

Dawk imbagħad li s-sidien tagħhom jemmnu ma għandhomx b'daqshekk jonqsuhom għax huma aħwa; anzi għandhom jaqduhom aħjar, għall-ħsieb li dawk li għalihom qegħdin jaħdmu huma nies li jemmnu u għeżież.

It-tagħlim falz u l-ġid veru

Dan għallem u wissi.

Min jgħallem ħaġa oħra, min ma joqgħodx għall-kliem li jwettaq ta' Sidna Ġesù Kristu u għat-tagħlim skont it-tjieba, dan ikun supperv u ma jkun jaf xejn, marid bil-marda tat-tilwim u kliem li ma jġibx ħlief għira u ġlied, tkasbir u suspetti ħżiena; u tilwim bejn nies ta' moħħhom maqlub u nieqsa mill-verità; u mingħalihom it-tjieba qiegħda għal qligħ il-flus.

It-tjieba fiha qligħ kbir, tassew, għal min hu kuntent b'dak li għandu; għax aħna xejn ma ġibna fid-dinja, u xejn ma nistgħu nieħdu magħna; sakemm għandna x'nieklu u x'nilbsu, dan għandu jkun biżżejjed għalina.

Imma dawk li jridu jistagħnew jaqgħu fit-tiġrib u fix-xibka u f'ħafna xewqat bla sens u ta' ħsara li jitfgħu lill-bnedmin fil-qerda u t-telfien.

Għax ir-regħba għall-flus hi l-għerq ta' kull ħażen; kien ħtija ta' din ir-regħba li xi wħud ħarġu barra mit-triq tal-fidi u nfnew b'niket kbir.

Twissijiet lil Timotju

Imma int, bniedem ta' Alla, aħrab dan kollu; fittex li jkollok il-ġustizzja, it-tjieba, il-fidi, l-imħabba, is-sabar, il-ħlewwa.

Tqabad it-taqbida t-tajba tal-fidi; qis li tirbaħ il-ħajja ta' dejjem li għaliha kont imsejjaħ u li tagħha għamilt l-istqarrija sabiħa quddiem ħafna xhieda.

Inwissik quddiem Alla li jagħti l-ħajja lill-ħlejjaq kollha, u quddiem Kristu Ġesù li xehed u għamel l-istqarrija sabiħa quddiem Ponzju Pilatu.

Inwissik biex tħares l-istruzzjonijiet li rċevejt u żżomm ruħek bla tebgħa u bla ħtija sa jum id-dehra ta' Sidna Ġesù Kristu, li għad juriha f'waqtha.

Dak li hu l-hieni u waħdu setgħani,

is-Sultan tas-slaten u s-Sid tas-sidien,

li hu biss ma jmut qatt

u jgħammar f'dawl li ħadd ma jista' jersaq lejh,

hu li ebda bniedem qatt ma rah u anqas qatt jista' jarah.

Lilu ġieħ u setgħa għal dejjem!

Ammen.

L-għonja nsara

Lil dawk li huma għonja bil-ġid ta' din l-art widdibhom biex ma jitkabbrux u ma jqegħdux it-tama tagħhom f'għana li ma tistax torbot fuqu, imma li għandhom jittamaw f'Alla li jagħtina kollox bix-xaba' biex ingawdu bih; għidilhom jagħmlu l-ġid, jistagħnew b'opri tajba, li jkunu ġenerużi u jaqsmu mal-oħrajn.

Hekk ikunu qegħdin jaħżnu għalihom infushom teżor sabiħ għal li ġej, biex bih jiksbu l-ħajja, il-ħajja vera.

L-aħħar kelma

Timotju, ħares sewwa dak li kien fdat f'idejk.

Aħrab il-kliem profan u fieragħ u l-kontradizzjonijiet tal-għerf falz, li xi wħud ħaddnuh u tbiegħdu mill-fidi.

Il-grazzja magħkom.


IT-TIENI ITTRA LIL TIMOTJU

Ħarsa ħafifa lejn l-ittra

Fit-tieni ittra tiegħu lil ibnu fil-fidi, Pawlu hu aktar personali milli fl-ewwel waħda.

Jgħidlu li jitlob għalih il-ħin kollu għax irid jarah xhud serju ta' Kristu.

Isemmilu lil ommu u lil nanntu b'isimhom għax huma kienu xhieda ta' fidi ħajja għalih, u jfakkru fil-mument meta hu wkoll irċieva l-Ispirtu s-Santu permezz tat-tqegħid ta' idejn Pawlu fuqu.

Ladarba hemm fih fidi hekk qawwija, Timotju m'għandu qatt jaqta' qalbu quddiem il-persekuzzjoni u t-tbatija.

Jinkoraġġih jibqa' xandar qalbieni tal-Evanġelju ta' Kristu, u ma jaqax fit-tentazzjonijiet tax-xitan, kif kien ġralhom tant uħud li ġew influwenzati mit-tagħlim żbaljat li kien qiegħed jinxtered.

Pawlu kiteb din l-ittra meta kien priġunier Ruma u qed jistenna l-martirju.

Jiftaħ qalbu ma' Timotju dwar it-tbatijiet li kien għaddej minnhom, imma li xorta ma kinux qed ibegħduh mill-fiduċja totali li Kristu jibqa' miegħu sal-aħħar.

Jitolbu biex jieħu l-eżempju tiegħu u jkun suldat tajjeb fit-taqbida favur l-Evanġelju.

Il-messaġġ ta' tama hu li

Jekk aħna mitna [ma' Kristu] għad ngħixu miegħu wkoll;

Jekk insofru bis-sabar, għad insaltnu miegħu wkoll ( , - a).

It-taqsim tal-ittra

Introduzzjoni ( , - )

Tifħir u twissijiet ( , — , )

Parir u twiddib ( , — , )

Is-sitwazzjoni ta' Pawlu nnifsu ( , - )

Konklużjoni ( , - )


Tislima

Pawlu, bir-rieda ta' Alla appostlu ta' Kristu Ġesù, skont il-wegħda tal-ħajja li hi fi Kristu Ġesù, lil Timotju, ibni l-għażiż: grazzja, ħniena u sliem mingħand Alla l-Missier u mingħand Kristu Ġesù Sidna.

Fedeltà lejn l-Evanġelju

Irrodd ħajr lil Alla, li lilu nqim b'kuxjenza safja bħal missirijieti , hekk kif niftakar fik bla heda fit-talb tiegħi lejl u nhar.

Meta niftakar fid-dmugħ tiegħek għalija, tiġini x-xewqa li narak, biex nimtela bil-ferħ.

Niftakar fil-fidi vera tiegħek, fidi li l-ewwel kienet ta' nanntek Lojd u mbagħad ta' ommok Ewniki, u li ma għandi ebda dubju li hi fik ukoll.

Minħabba f'hekk infakkrek biex tqajjem fik id-don ta' Alla, li jinsab fik bit-tqegħid ta' idejja; għax Alla ma taniex spirtu ta' biża', imma Spirtu ta' qawwa, ta' mħabba u ta' rażan.

Mela tistħi xejn minħabba fix-xhieda għal Sidna, anqas minħabba fija, priġunier tiegħu , imma aqsam miegħi t-tbatija għall-Evanġelju, u afda fil-qawwa ta' Alla, li salvana u sejħilna b'sejħa qaddisa, mhux għax qies l-għemejjel tagħna, imma skont il-pjan tiegħu stess u skont il-grazzja tiegħu.

Din il-grazzja tahielna qabel iż-żmien tal-eternità fi Kristu Ġesù, imma dehret issa permezz tad-dehra tas-Salvatur tagħna Kristu Ġesù li qered il-mewt, u dawwal il-ħajja bla tmiem permezz tal-Evanġelju, li għalih jien kont magħmul predikatur, appostlu u mgħallem.

Din hi l-kawża li għaliha qiegħed inbati.

Imma b'daqshekk ma nistħix, għax jien naf f'min emmint, u naf sewwa li hu jista' jħares it-teżor li kien fdat f'idejja, sa ma jasal dak il-Jum.

Żomm quddiem għajnejk l-eżempju tat-tagħlim sħiħ li smajt mingħandi, fil-fidi u fl-imħabba li huma fi Kristu Ġesù.

Ħares bl-għajnuna tal-Ispirtu s-Santu li jgħammar fina t-teżor sabiħ li kien fdat f'idejk.

Kif inti taf, dawk kollha li joqogħdu l-Asja telquni, fosthom Figellu u Ermoġeni.

Il-Mulej ikollu ħniena mill-familja ta' Onesiforu, li sikwit sibtu ta' faraġ għalija: hu ma staħax mill-ktajjen tiegħi, imma meta wasal Ruma fittixni bil-ħrara sa ma sabni.

Il-Mulej jagħtih il-grazzja li jsib ħniena quddiem il-Mulej f'dak il-Jum.

Inti taf aħjar minni kemm għenni f'Efesu.


Is-suldat ta' Kristu

Int mela, ibni, qawwi ruħek fil-grazzja li hi fi Kristu Ġesù, u kulma smajt mingħandi quddiem ħafna xhieda, għaddih lil nies ta' fiduċja, li huma stess ikollhom il-ħila jgħallmuh ukoll lil oħrajn.

Bati inti wkoll miegħi bħala suldat tajjeb ta' Kristu Ġesù.

Ebda suldat taħt l-armi, jekk irid jogħġob lil min daħħlu fis-servizz, ma jindaħal f'dak li għandu x'jaqsam mal-ħajja ċivili.

Hekk ukoll l-atleta ma jiħux il-premju jekk ma jkunx mexa skont ir-regoli.

Il-bidwi li jitħabat għandu jkun l-ewwel wieħed li jieħu mill-frott.

Ifhem x'qiegħed ngħidlek; il-Mulej jagħtik li tifhem kollox.

Ftakar f'Ġesù Kristu, li qam mill-imwiet, li hu min-nisel ta' David, skont l-Evanġelju li ħabbart jien.

Għalih jien qiegħed inbati sa l-irbit tal-ktajjen bħallikieku għamilt xi delitt.

Imma l-kelma ta' Alla mhijiex marbuta.

Għalhekk kollox nieħu bis-sabar għall-imħabba ta' dawk li Alla għażel, biex huma wkoll jiksbu s-salvazzjoni, li hi ta' glorja għal dejjem fi Kristu Ġesù.

Din hi kelma ta' min joqgħod fuqha:

Jekk aħna mitna miegħu, għad ngħixu miegħu wkoll;

jekk insofru bis-sabar, għad insaltnu miegħu wkoll;

jekk niċħduh, jiċħadna hu wkoll;

jekk nonqsu mill-kelma li tajna, hu jibqa' jżomm kelmtu;

għax hu ma jistax iqarraq bih innifsu.

Il-ħaddiem imħarreġ

F'dan fakkarhom u widdibhom sewwa quddiem Alla, li ma joqogħdux jintilfu fi kwistjonijiet dwar kliem li ma jiswa għal xejn ħlief biex jagħmel il-ħsara lil min jisimgħu.

Agħmel mill-aħjar biex iġġib ruħek quddiem Alla, bħala bniedem li għadda mill-prova, bħala ħaddiem li m'għandux mniex jistħi, li jxandar bir-reqqa l-kelma tal-verità.

Aħrab it-tpaċpiċ fieragħ u ħażin, għax dawk li jitkellmu hekk jibqgħu sejrin mill-ħażin għall-agħar u kliemhom jinfirex bħal kankrena.

Minn dawn huma Imeni u Filetu, li tbiegħdu mill-verità għax qegħdin jgħidu li l-qawmien mill-imwiet ġa sar u qegħdin iħawdu l-fidi f'xi wħud.

Imma s-sies qawwi, li Alla qiegħed, iżomm sħiħ, u fuqu għandu dan is-siġill: "Il-Mulej jagħraf dawk li huma tiegħu", u wkoll: "Ħa jitwarrab mill-ħażen kull min isejjaħ isem il-Mulej".

F'dar kbira ma hemmx biss tagħmir tad-deheb u l-fidda, imma wkoll tal-għuda u tal-fuħħar; u xi wħud minnhom ninqdew bihom għal għan ta' ġieħ, oħrajn għal għan bla ġieħ.

Jekk wieħed jissaffa minn dawn il-ħwejjeġ, huwa jsir biċċa tagħmir għal għan ta' ġieħ, tagħmir imqaddes, ta' siwi għal sidu, imħejji għal kull għemil tajjeb.

Aħrab il-ġibdiet taż-żgħożija; fittex bil-ħerqa s-sewwa, il-fidi, l-imħabba u s-sliem, flimkien ma' dawk li jsejħu 'l-Mulej b'qalb safja.

Tindaħalx fi kwistjonijiet boloh u bla għaqal, għax taf li dawn iġibu l-ġlied.

Min hu qaddej tal-Mulej m'għandux joqgħod jitlewwem; imma għandu jkun ħlejju ma' kulħadd, jinqala' biex jgħallem, kollu sabar; iwiddeb bil-ħlewwa lil dawk li ma jaqblux miegħu; għandu mnejn Alla jagħtihom l-indiema, u hekk jagħrfu l-verità u jiġu f'sensihom, u jeħilsu mix-xbiek tax-Xitan li kien qabadhom taħt idejh biex jagħmlu r-rieda tiegħu.


In-nies tal-aħħar żmien

Dan għandek tkun taf: li l-aħħar tad-dinja jkun żmien iebes.

Il-bnedmin jingħataw għall-imħabba tagħhom infushom u tal-flus; faħħarin, suppervi, dgħajja, ma jisimgħux mill-ġenituri; bla gratitudni, bla tjieba; bla qalb, bla ħniena, lablaba, bla rażan; kiefra, bla mħabba għat-tajjeb; tradituri, bla ħsieb, minfuħa bihom infushom; iħobbu aktar il-pjaċir milli 'l Alla; nies li jiċħdu l-qawwa tat-tjieba, minkejja li minn barra jagħmluha ta' tajbin.

Nies bħal dawn aħrabhom.

Għax fosthom hemm xi wħud li jindiehsu fil-familji u jaħkmu taħt idejhom nisa msejkna mgħobbijin bid-dnubiet u mkaxkrin minn kull xorta ta' xewqat, li dejjem lesti biex jitgħallmu, imma li qatt ma jseħħilhom jaslu biex jagħrfu l-verità.

Bħalma Ġannes u Ġambri waqfu lil Mosè, hekk ukoll dawn jieqfu lill-verità; huma nies ta' moħħ mgħawweġ u ta' fidi mħassra.

Iżda mhumiex se jimxu aktar 'il quddiem, għax kulħadd għad isir jaf bil-bluha tagħhom, kif ġara minn dawk it-tnejn.

L-aħħar twissijiet lil Timotju

Imma inti mxejt warajja fit-tagħlim tiegħi, fl-imġiba tiegħi, fil-pjan u t-twemmin tiegħi; fis-sabar, fl-imħabba u fil-perseveranza tiegħi; fil-persekuzzjonijiet u t-tbatijiet li ġew fuqi f'Antijokja, f'Ikonju u f'Listra.

X'persekuzzjonijiet għaddejt minnhom!

Iżda ħelisni l-Mulej minnhom kollha.

U dawk li jridu jgħixu ħajja tajba fi Kristu Ġesù lkoll jgħaddu mill-persekuzzjoni.

Imma n-nies il-ħżiena u l-uċuħ b'oħra jmorru mill-ħażin għall-agħar, iqarrqu u jitqarrqu.

Imma int ibqa' miexi f'dak li tgħallimt u emmint bis-sħiħ, għax taf mingħand min tgħallimtu, u għax sa minn żgħoritek sirt midħla tal-Kotba Mqaddsa, li jistgħu jagħtuk l-għerf li jwassal għas-salvazzjoni permezz tal-fidi fi Kristu Ġesù.

L-Iskrittura kollha hija mnebbħa minn Alla, u tiswa biex wieħed jgħallem, iċanfar, iwiddeb u jrawwem fis-sewwa, biex hekk il-bniedem ta' Alla jkun perfett, imħejji għal kull ħidma tajba.


Nitolbok bil-ħerqa, quddiem Alla u Kristu Ġesù, li għandu jagħmel ħaqq mill-ħajjin u mill-mejtin, f'isem id-Dehra tiegħu u s-Saltna tiegħu: xandar il-kelma, insisti f'waqtu u barra minn waqtu, ċanfar, widdeb, wissi, bis-sabar kollu u bit-tagħlim.

Għax għad jiġi żmien meta għat-tagħlim tajjeb ma jibqgħalhomx sabar, anzi widnejhom jikluhom, għad jiġbru madwarhom qabda mgħallmin skont ma jixtiequ, u jwarrbu widnejhom mis-sewwa biex jiġġerrew wara l-ħrejjef.

Imma int oqgħod dejjem b'għajnejk miftuħa, stabar fit-tiġrib, agħmel ħidma ta' evanġelista, aqdi sewwa l-ministeru tiegħek.

Ngħid għalija, demmi ġa mxerred b'sagrifiċċju, u żmien it-tluq tiegħi wasal.

Tqabadt it-taqbida t-tajba, temmejt il-ġirja, ħarist il-fidi.

Mill-bqija hemm merfugħa għalija l-kuruna tal-ġustizzja, li biha f'dak il-Jum iħallasni l-Mulej, l-Imħallef ġust, u mhux lili biss, imma wkoll lil dawk kollha li jkunu għexu fl-imħabba tad-Dehra tiegħu.

Rakkomandazzjonijiet

Fittex ejja ħdejja malajr.

Dema ħabb aktar lid-dinja, u ħallieni, u mar it-Tessalonika; Krexxens mar il-Galazja, Titu d-Dalmazja.

Luqa waħdu baqa' miegħi.

Ħu 'l Marku u ġibu miegħek, għax hu jiswieli ħafna għall-ministeru.

Lil Tikiku bgħattu Efesu.

Meta tiġi, ġibli miegħek il-mantar li jien ħallejt fi Troas għand Karpu; ġib ukoll il-kotba, l-aktar il-parċmini.

Alessandru l-brunżar għamilli ħafna ħsara; il-Mulej iħallsu skont ma għamel.

Oqgħod attent minnu int ukoll, għax huwa fixkel ħafna l-kliem tagħna.

Fl-ewwel difiża tiegħi ħadd ma kien miegħi; kulħadd ħallieni.

Jalla ma jkunx magħdud kontrihom!

Imma l-Mulej waqaf miegħi u tani l-qawwa biex bis-saħħa tiegħi l-kelma tixxandar sal-aħħar u l-ġnus kollha jisimgħuha.

Hekk jien sfajt meħlus minn ħalq l-iljun.

Il-Mulej jeħlisni minn kull deni u jħarisni, sa ma nasal fis-saltna tiegħu tas-sema.

Glorja lilu għal dejjem ta' dejjem!

Ammen.

Sellili għal Priska u għal Akwila u għall-familja ta' Onesiforu.

Erastu baqa' Korintu, u 'l Trofimu ħallejtu marid f'Miletu.

Fittex ejja qabel ma tidħol ix-xitwa.

Isellu għalik Ewbolu, Pudens, Linu, Klawdja u l-aħwa kollha.

Il-Mulej miegħek.

Il-grazzja magħkom.